ВИЛОЯТ ҲОКИМИ ИЗБОСКАНДАГИ ХОНАДОНЛАРДА | Янгиликлар | Андижон вилояти ҳокимлиги расмий портали\nБош саҳифа / Янгиликлар / ВИЛОЯТ ҲОКИМИ ИЗБОСКАНДАГИ ХОНАДОНЛАРДА\nВИЛОЯТ ҲОКИМИ ИЗБОСКАНДАГИ ХОНАДОНЛАРДА\nАндижон вилояти ҳокими Шуҳратбек Абдураҳмонов, Избоскан тумани аҳолисининг ижтимоий ҳаёти билан яқиндан танишгани ҳақида аввал қисқача хабар берган эдик.\nИзбоскан тумани Чўртанлик маҳалла фуқаролар йиғинида истиқомат қилувчи 7 нафар фарзанд, 30 набира, 20 чеваранинг бобоси Дармонқул ота Турсунов Ширмонхон момо билан бирга юрт равнақини, тинчликнинг бардавомлигини дуоларида канда қилмаётган пиру бадавлатларимиздан. Давлатимиз раҳбарининг топшириғига асосан Андижон вилоят ҳокими Шуҳратбек Абдураҳмоновнинг янгича услубда ташкил қилинган сайёр қабули айнан шу хонадондан бошлангани бежиз эмас. Қабул аввалида олинган дуо хайрли ишларга дебоча бўлгани рост.\nИлк муаммо: қишлоққа ичимлик суви керак... битта сув минораси қурилди ва ярим аҳолига ичимлик суви етказиб бериш ишларига старт берилди. Бошқа жойда 20 кун муддатда ишга тушириладиган қудуқ ковлаш ишлари бошланди.\nБирин-кетин ҳал этилмай ётган масалалар юзага чиқди: 3240 нафар аҳолининг салкам 4 километр масофадаги болалар боғчасига қатнайдиган 240 дан ортиқ боғча ёшидаги жажжилари учун боғча керак. Маҳалланинг ўзида иккита уй боғча фаолиятини йўлга қўйиш ишлари бошлаб юборилди. Бу билан кичкинтойларнинг ҳозирча 50 фоизини қамраб олиш имкони яратилади. Тадбиркор томонидан давлат шерикчилиги асосидаги 100 ўринли янги мактабгача таълим ташкилоти қуриб фойдаланишга топширилиши келгуси йилга режалаштирилди.\nЧўртанликда мавжуд 6 та кўчага шағал тош аралашма зарур. Шу куннинг ўзида юк машиналарда 11 километр масофага шағал ётқизиш ишлари бошланди. Электр тармоқлари ҳам эскирган, ёғоч таянчлар нураган, тармоқ симлари сифатсиз... Маҳаллага 60 га яқин янги бетон таянчлар ўрнатилиб, замонавий тармоқ тортиш ишлари бошланиб кетди. Шу куни аҳолига кўмир етказиб бериш ишлари 85 фоизга бажарилди. 1 та қишлоқ врачлик пункти учун жой ажратилди. 100 дан ортиқ фуқаролар чуқурлаштирилган тиббий кўриклардан ўтказилди. 150 га яқин маиший газ балонлар тарқатилди ва мавжудлари бўшаб қолгани боис, алмаштириб берилди.\nҲудудга ишлаб чиқариш корхонаси, кичик цехлар зарур. Ёш тадбиркор Азамат Бозоровнинг трикотаж цехи қурилиши бўйича таклифи маъқулланди. Ер ажратилиб, зарурий ҳужжатлар тайёрланди. Бу билан маҳалладаги деярли 30 фоиз вақтинча ишсизларнинг айримларининг бандлиги таъминланади. 16 ёшли Наргизанинг оилавий аҳволи эътибордан четда қолмади. Ўзаро жанжал, аммалар, ака-укаларининг келишмовчилигига қонуний баҳо бериладиган бўлди. Фуқаролик ишлари бўйича вилоят суди ҳамда маҳалла фаоллари иштирокида мазкур оиланинг низоли ишлари барҳам топди.\n90 ёшни қоралаган Мукаррамхон она Умрзақова узоқ йиллар халқ хўжалигининг турли тармоқларида самарали меҳнат қилган. Хонадони нураб талабга жавоб бермай қолган. Ушбу хонадонда бўлган биринчи сектор раҳбари таъмирлаш ишларини олиб бориш бўйича топшириқ берди.\nИсмоилжон Жабборов ёлғиз ота. Ногиронлиги боис ишсиз. Ўғли Жаҳонгир жорий йилда мактабни тамомлади. Каталакдек хонадон қиш-қировли кунларга дош бера олмайди. Учрашув давомида фарзанди Жаҳонгир ишга жойланди, ҳовлиси таъмирлаб бериладиган бўлди.\nМаҳалла ҳудудидан ўтувчи 80 метр узунликдаги кўприкдан бир кунда минглаб йўловчи ўтади. Аммо ҳолати яроқсиз. Талабга жавоб берадиган иншоот қурилиши бўйича алоҳида йўл ҳаритаси ишлаб чиқилди Маҳаллий бюджетдан 2 миллиард сўм маблағ ажратиладиган бўлди.\nҲудуд аҳолиси томорқачиликдан даромад олаётганлардан. Масалан, Исабоевлар оиласи миришкорлиги билан таҳсинга сазовор. Томорқасида парваришлаган анордан 20 миллион сўм даромад олганининг ўзиёқ фикримизга далилдир.\nОхирги ўзгариш: 21/11/2019 15:37\tКўрилганлиги: 503


ОАВ: Бокс бўйича ЖЧда Ҳасанбой Дўстматов ҳакамларнинг рақибга ён босиши туфайли мағлубиятга учради\n16:44 / 09.10.2015\nҚатар пойтахти Доҳа шаҳрида давом этаётган бокс бўйича жаҳон чемпионатида Ўзбекистон терма жамоаси шарафини -49 кг. вазнда ҳимоя қилаётган Ҳасанбой Дўстматов озарбайжонлик рақибига имкониятни бой бериб қўйди.\nМазкур жанг Ўзбекистондаги бир қатор спорт нашрлари томонидан кенг муҳокамага сабаб бўлди. Жумладан Sports.Uz нашри мазкур жанг ҳақида хабар бера туриб уни “можароли жанг” деб баҳолади.\n«Ўзбекистонлик боксчининг яққол устунлик қилишига қарамасдан, ҳакамлар кутилмаган озарбайжонлик Руфат Гусейновга ғалабани тақдим этишди. Дўстматов Рио-2016 олимпиадаси йўлланмаси учун энг асосий даъвогарлардан бири эди», деб ёзади манба.\nҚуйида мазкур жанг видеоси билан танишишингиз мумкин.


Ҳабиб Нурмагомедов отасининг ўлимидан кейин фаолиятини якунладими? - Namanganliklar.uz\nҲабиб Нурмагомедов отасининг ўлимидан кейин фаолиятини якунладими?\nРоссиялик жангчи Ҳабиб Нурмагомедовнинг менежери Aли Aбдел-Aзиз твиттердаги саҳифасида спортчининг карьерасини тугатгани ҳақидаги маълумотларга муносабат билдирди.\n«Баъзи рус оммавий ахборот воситалари менга Ҳабибнинг фаолиятини якунлаганлиги ҳақида гапиришди. Бу мутлақо ёлғон. Ҳабиб отасининг вафотидан кейин мотам тутмоқда”, – деб ёзди Aбдел-Aзиз. У вазиятга хайрихоҳ бўлишни ва сохта янгиликларга эътибор бермасликни сўради.\nМаълумот учун, Ҳабиб Нурмагомедовнинг отаси Aбдулманап Нурмагомедов 3 июль куни коронавирусдан вафот этганди.\n5 690 Ko'rishlar


УЙ СОТИБ ОЛМОҚЧИМИСИЗ, УНДА... » "Жиззах овози" газетаси расмий сайти\nУЙ СОТИБ ОЛМОҚЧИМИСИЗ, УНДА...\nСавол: - Мен уй сотиб олмоқчиман.\nОлди-сотди шартномасида нималарга эътибор бериш лозим?\nЖавоб: - Олди-сотди шартномаси бўйича бир тараф (сотувчи) товарни бошқа тараф (сотиб олувчи)га мулк қилиб топшириш мажбуриятини, сотиб олувчи эса бу товарни қабул қилиш ва унинг учун белгиланган пул суммаси (баҳоси)ни тўлаш мажбуриятини олади. Агарда қимматли қоғозлар ва валюта қимматликларининг олди-сотдисига доир махсус қоидалар белгиланган бўлмаса, уларни олиш-сотишга нисбатан ушбу параграфда назарда тутилган қоидалар қўлланилади.\nМулк ҳуқуқи ёки бошқа ашёвий ҳуқуқ мол-мулкни топширишдан олдин сотиб олувчига ўтган ҳолларда, сотувчи мол-мулкнинг ёмонлашишига йўл қўймай, уни топширгунга қадар сақлаши шарт. Бунинг учун қилинган зарур чиқимларни, агар тарафларнинг келишувида бошқача тартиб назарда тутилган бўлмаса, сотиб олувчи сотувчига тўлаши шарт. Нотариуслар қонунга мувофиқ нотариал шаклда тасдиқланиши мажбурий қилиб қўйилган битимларни тасдиқлайди. Томонларнинг хоҳишига кўра нотариус бошқа битимларни ҳам тасдиқлаши мумкин.\nСотувчи сотиб олганидан кейин қонунга мувофиқ уй-жой биносидан фойдаланиш ҳуқуқини ўзида сақлаб қоладиган шахслар яшаб турган уй, квартира, уйнинг ёки квартиранинг бир қисмини сотиш шартномасининг муҳим шарти - бу шахсларнинг рўйхатини сотилаётган уй-жой биносидан фойдаланиш ҳуқуқлари кўрсатилган ҳолда тузишдан иборатдир. Ўн тўрт ёшга тўлмаган вояга етмаганлар учун битимларни Фуқаролик кодекси 29-моддасининг иккинчи қисмида кўрсатилганлардан ташқари, уларнинг номидан фақат ота-онаси, фарзандликка олувчилари ёки васийлари тузиши мумкин.\nБитимнинг барча нусхаларини тарафлар (уларнинг қонуний вакиллари, васий ёки ҳомийлари) фамилиялари, исм-лари ва оталарининг исмларини тўлиқ ёзиб, шахсан имзолайдилар.\nЖиззах шаҳар 1-Давлат нотариал\nидораси нотариуси котиби\n» ҲАРАКАТЛАР СТРАТЕГИЯСИ – ИНСОН ҲУҚУҚЛАРИ ҲИМОЯСИ КАФОЛАТИ


Карантиндаги дунё манзаралари: Ёввойи ҳайвонлар шаҳарларга тобора яқинлашмоқда\n14:07 / 01.05.2020\nДунё миқёсида пандемия тарқалиши ва одамлар ҳаракатининг чекланиши ёввойи ҳайвонот дунёсининг шаҳарларда ҳам эркин ҳаёт кечириши учун имконият яратди.\nУрбанизациялашган марказларда ҳайвонлар бўшаб қолган кўчалар ва сув йўлларида пайдо бўлмоқда, деб ёзади BBC.\nҚўриқхоналар ва истироҳат боғлари маъмурларнинг сўзларига кўра, бунда сайёҳлар сонининг камайиши алоҳида ўринга эга.\nТуркиянинг Истанбул шаҳрида жойлашган бўғоз, одатда, дунёдаги энг гавжум денгиз йўлларидан бири ҳисобланади. Катта танкер ва юк кемалари, шунингдек, йўловчи ташишга мўлжалланган қайиқлар ҳар куни 24 соат давомида бу йўл орқали кесиб ўтиб туради.\nҲозирга келиб, бу ерда транспорт ҳаракатининг сустлашиши ва балиқ овчиларининг камайиши оқибатида дельфинлар кўриниш бериб, сув узра сакрашяпти.\nИстанбулда дельфинларнинг қора-қора нуқталарини шаҳарнинг анча узоқ қисмидан туриб кўриш табиий ҳолатга айланиб улгурган. Бироқ ҳозир денгиз яқинида яшайдиган одамлар тармоқларга қўяётган видеолар орқали ушбу жониворлар қирғоққа қанчалик яқин жойда сузиб юрганини кузатиш мумкин.\nİnsanoğlunun virüs olduğu kesinleşti. 😡\nDün gece Ortaköy. pic.twitter.com/687kykebdY\n— Rosy (@GBakkan) April 22, 2020\n«Дельфинлар қирғоқларга яқинлашяпти, чунки у ерда назоратсиз ов қилувчи кимсалар ҳозир йўқ», дейди дельфинларни суратга олган кема сотувчиларидан бири.\nИсроилнинг Haaretz газетаси «Ёввойи чўчқалар Ҳайфа маҳмонхонасини эгаллаб олди», дея ёзиб чиқди.\n«Пандемия бошланишидан олдин Ҳайфа шаҳри атрофида ёввойи чўчқаларнинг пичанларни еб юрганини кўришган, бироқ ҳозирга келиб, одамларнинг йўқлиги уларни янада ичкарироққа кириб келишга ундади» – дейди аҳоли вакиллари.\nМасала анча жиддий. Маҳаллий амалдорлар Zoom орқали йиғилиш ўтказган.\n«Коронавирусдан сўнг ҳар кун, ҳар кеча, ҳар соатда тўнғизлар бу ерга келиб-кетишга одатланиб қолишидан қўрқаман», дейди ҳайвонларни қайтариш учун кураш олиб бораётган ходимлардан бири Ярон Ханан Reuters агентлигига берган интервьюсида.\nАлбаниядаги пушти фламинго ва соқоқушлар\nAлбанияда пушти фламинголар мамлакат ғарбий соҳил бўйидаги қўлтиқларида анча кўпайиб қолди. У ердаги парк раҳбариятининг сўзларига кўра, уларнинг сони уч баробарга ошиб, ҳозирда 3000га етган.\nЯқин атрофларда жойлашган зайтун мойи ва терини қайта ишлаш заводлари ёпилди. Бунинг натижасида 500 м. атрофидаги қатнов қисмлари қушлар учун тинчлик масканига айланди.\nШунингдек, Дивжака миллий боғида 85 жуфт соқоқушлар ўзларига ин қуриб улгуришган. Одатда ҳар ойда 50 минг сайёҳни жалб қиладиган ушбу жой ҳозирда сақоқушлар учун вақтинчалик уй вазифасини ўтамоқда.\nТаиланддаги ноёб денгиз сигирлари\nФото: AFP/ THAILAND'S NATIONAL MARINE PARK\nТаиландда ҳам сайёҳлик тўхтаб қолган. Ҳат Чао Май миллий боғида 30та дугонг подасининг сузиб кетаётгани акс этган тасвир суратга олинди.\nДенгиз сигири сифатида ҳам танилган ушбу ҳайвонлар ноёб ва заиф турга мансуб бўлиб, кўпинча балиқ тўрларига тушиб қолиши ёки сувнинг ифлосланиши оқибатида кўп азият чекади.\nМиллий боғ маъмурияти фейсбукка балиқ ва бошқа турларга мансуб катта тўдалар ҳақида расм ва видеоларни жойлаштириб, пандемия бошлангандан бери ёввойи табиат қайта жонланганини таъкидламоқда.\nЧилининг Сантяго шаҳри кўчаларида сайр қилиб юрган, асосан, Шимолий ва Жанубий Aмерика тоғларида учрайдиган пума (Америка ёввойи мушуклари)нинг бир нечтаси тутиб олиниб, қўриқхоналарга топширилган.\nЯна худди шунга ўхшаш ёввойи мушуклардан бири шу атрофдаги квартира ичидан топилган.\n«Улар шовқинни камроқ сезади. Озиқ-овқат топиш мақсасида улар янги жойларни излаб келмоқдалар. Баъзилари йўқолиб, шаҳарларда пайдо бўлиб қолишмоқда», дейди Чили чорвачилик ва қишлоқ хўжалиги хизмати директори Ҳорасио Буркес.\nКоронавирус ҳамма жонзотларнинг ҳам фойдасига ишлаётгани йўқ\nГерманияда ҳайвонлар ҳуқуқларини ҳимоя қилиш гуруҳининг маълум қилишича, Европа каптарлари очликка дуч келмоқда ва улар бундан хавотирда. Бунинг сабаби шундаки, одатда уларни озиқлантирадиган ёки кўчага овқатларини ташлаб кетадиган одамлар ҳозир уйларидан чиқишмаяпти.\nПольшанинг Краков шаҳрида ҳайвонларга ғамхўрлик қилувчи ташкилотлардан бирининг аъзолари вақти-вақти билан атайин каптарларга озуқа бериш учун улар кўп йиғиладиган жойларга бориб туришибди.


Туркияни йиғлатган Ҳожи Йўлдош Марғилоний ким эди? | www.ziyouz.uz\nБош саҳифа Илм ва фанТарихТуркияни йиғлатган Ҳожи Йўлдош Марғилоний ким эди?\nДарҳақиқат, тарихнинг бурилиш нуқталарида туркий қавмлар орасидан фавқулодда қобилият соҳиблари майдонга чиққанлар. Улар мисли кўрилмаган қаҳрамонлик намуналарини намойиш этганлар. Жалолиддин Румий айтганидек:\nҚайда мазлумлар чекар бўлса фиғон,\nШермардлар унда ҳозирдир ҳамон.\nЕтса мазлум доди, турмаслар қараб,\nРаҳмати Ҳақдек чопарлар ул тараф.\nАйтишларича, Аҳмад ибн Абдуллоҳ ал Хўжастонийдан “Сен оддий эшак боқувчи эдинг, қандай қилиб Хуросон амири бўлдинг?” деб сўраганларида. У қуйидаги байтни ўқиб берган экан:\nМеҳтарлик йиртқич шер оғзида бўлса,\nОғзидан тортиб ол, қўрқма, бардам бўл!\nЁ иззат, улуғлик, шавкату шон топ,\nЁ жангда юзма-юз мардлик билан ўл!”\n1920 йил 28 май куни Баллижа қишлоғи ёнида бўлган жангда Ҳожи Йўлдош оғир яраланади. Ғалабалари ва жасорати ила тилларда достон бўлган Ҳожи Йўлдош тонгга яқин жон беради. Унинг ўлими Тарсус аҳлини чуқур изтиробга солади. Ўша куни аскарлар худди қондош биродарлари шаҳид кетган каби кўзёш тўкадилар. Халқ орасида Ҳожи Йўлдошга атаб марсиялар тўқилади. “Ким бўлиб туғилганинг эмас, ким бўлиб ўлганинг муҳим” дейди аҳли дониш. Марғилоннинг оддий бир фарзанди Ҳожи Йўлдош ҳам Туркияда Озодлик урушида жасорат кўрсатиб турк ҳалқининг миллий қаҳрамонига айланди. Унинг номи дилларда муҳрланиб қолди. Шоир айтганидек:\nБўлса ҳамки қанча сафолик,\nЎткинчидир шахсий манфаат.\nЛекин элга лаҳза фидолик,\nЮраклардан ўчмайди абад.\n← Аввалги Аввалги Баҳром Ирзаев. Туркистон жадидларининг «Кўмак» ташкилоти\nКейинги → Кейинги: Ёқубжон Хўжамбердиев. Талаб аҳлининг талаби


Ўзбекистонда коронавирус: охирги янгиликлар - Anhor\nAnhor Все посты Ўзбекистонда коронавирус: охирги янгиликлар\nЎзбекистонда коронавирус: охирги янгиликлар\nБош прокуратура, ФҲДЁ бўлимлари ва нотариуслар онлайн иш режимига ўтмоқда\nБош прокуратура колл-маркази юридик ва жисмоний шахслар мурожаатларини 1007 ишонч телефони орқали туну-кун қабул қилади. Шунингдек прокуратурага pm.gov.uz сайти орқали ҳам мурожаат қилиш мумкин.\nДавлат хизматлари my.gov.uz портали орқали кўрсатилади ва фақат энг зарур ҳолатлардагина Давлат хизматлари марказларининг биноларида амалга оширилади.\nФҲДЁ бўлимлари (туғилганлик ва ўлганлик ҳақидаги далолатнома ёзувлари) фуқароларни махсус ташкил қилинган дарча орқали ва фақат жуда зарур бўлганидагина ходимларнинг навбатчилиги асосида қабул қилади.\nНотариуслар фақат зарур ҳоллардагина (энг аввало, васиятнома, ишончнома, гаров, ипотека масалалари бўйича) нотариусга ҳужжатлар олдиндан электрон шаклда берилганида ва e-notarius.uz сайти орқали электрон навбатга рўйхатдан ўтганидан кейингина қабул қилади.\nТўртта беморнинг аҳволи оғир сифатида баҳоланмоқда\nСанитария-эпидемиологик назорат давлат инспекцияси бошлиғи Нурмат Отабековнинг маълум қилишича, беморларнинг ҳаммаси Вирусология илмий-тадқиқот институтига жойлаштирилган.\n«Ушбу институт раҳбариятининг маълумотларига кўра, 13 та беморда пневмония кузатилмоқда. 4 кишининг соғлиғи оғир сифатида баҳоланяпти. Улар жадал терапия олмоқда», – дейди у.\nМарказий банк нақд тўловларни чеклашни тавсия этди\nБундан ташқари, банкда банк картасидан фойдалангандан кейин уларни тиббиёт спирти ёки бошқа антисептик воситалар билан дезинфекциялашни ҳамда иложи борича банкларнинг масофадаги сервисларидан фойдаланишни маслаҳат беришмоқда. Вируснинг қоғоз ташувчиларда яшаш давомийлиги уч-тўрт кунни ташкил қилиши мумкин. Марказий банк ва бошқа банклар ҳудудий бош бошқармаларининг пул омборлари ва пулларни қайта ҳисоблаш кассаларда мунтазам равишда дезинфекция ишлари амалга ошириляпти.\nАрмияга чақириқ вақтинчалик тўхтатилди\nЧақириқни кейинга қолдириш армияда хизмат қилиш муддатига нисбатан ҳам, мобилизацион чақириқ захирасидаги ҳарбий хизматга нисбатан ҳам қўлланади.\nЎзбекистонда Американикига ўхшаш тест-тизимлар ишлаб чиқарилади\nЎзбекистонга Genscript компаниясининг (АҚШ) коронавирусни аниқлаш бўйича тест-тизимлари намуналари етказиб берилди. Улардан маҳаллий аналогларни ишлаб чиқаришни ташкил қилишда фойдаланиш режалаштирилмоқда.\nТошкентда ҳар бир маҳаллани ободонлаштиришга 2 млрд сўмдан ажратилади\nКоронавирус форс-мажор сифатида тан олинди


Томскдаги ўзбеклар: Миллий-маданий мухторият икки йил аввал ўзининг борлиги ҳақида билдирганди - Фарғона.Ру ахборот агентлиги\nТомскдаги ўзбеклар: Миллий-маданий мухторият икки йил аввал ўзининг борлиги ҳақида билдирганди\n24.01.2007 02:35 msk\nҲ. У. Ҳамроев\nKarnaval.rde.ru сайтидан олинган сурат\nЎз ватанидан ташқарида яшаётган ва ишлаётган ўзбекистонликлар сони анчагина эканига қарамай, Россия ҳудудида ўзбеклар бирлашмаси унча кўп эмас. Уларнинг айримлари ҳақида биз аввал ёзгандик. Бу каби ташкилотларнинг кўпи ўз фаоллари ва раҳбарларининг ғайрати шарофати билан актив фаолият олиб бораяптилар. Ана шундай инсонлардан бири – Томск шаҳридаги “Ўзбекистон” миллий-маданий мухторияти раҳбари Ҳамза Умарович Ҳамроев бирлашманинг ташкил этилиш тарихи ва унинг иши ҳақида гапиради.\nСовет даврида ўзбеклар Томскка олийгоҳларда ўқиш учун келишар ёки армия хизматидан ўтаб бўлганларидан кейин шу ерда қолишар, оила қуришарди. Иттифоқ тарқаганидан кейин Ўзбекистондаги иқтисодий аҳвол ёмонлашди. 1996 йилдан кейин Сибирга муҳожирлар ёпирилиб кела бошладилар ва ҳозир уларнинг сони тобора ортиб бормоқда. Булар, асосан, қурувчилар, қора иш билан шуғулланувчилардир. Оғир меҳнат ўзбекистонликларга уйда қолган оила аъзоларини боқиш имконини беради. Бу ерда юқори малакали мутахассислар ҳам етарли. Уларнинг ҳаммаси, асосан, Томскдаги олийгоҳларни битирганлар ёки ҳозирги пайтда ўқияптилар.\n2002 йилда ўтказилган аҳолини рўйхатга олиш маълумотларига кўра, Томск вилоятида 1,6 минг ўзбек истиқомат қилади. Биздаги маълумотларга кўра, [ҳозирги пайтда] ҳудудда доимий равишда яшаётган ўзбекистонликлар сони 5 минг кишига етади. Ёзда мавсумий муҳожирлар ҳисобига ўзбеклар ва Ўзбекистондан келганлар сони анча кўпаяди.\nKarnaval.rde.ru сайтдан олинган сурат\nМиллий бирлашманинг ташкил этилиши\nМиллий марказ ташкил этиш ҳақидаги масала биз томонимиздан узоқ вақт мобайнида муҳокама қилинди. Ватан соғинчи, анъаналар ва маънавий қадриятларни қўмсаш, Россия Федерацияси ҳудудида Ўзбекистон фуқаролари дуч келаётган қийинчиликлар – буларнинг ҳаммаси бирлашишга туртки бўлди. “Томск шаҳар “Ўзбекистон” миллий-маданий мухторияти” Россия Федерацияси Адлия вазирлигининг Томск вилояти бўйича бошқармаси томонидан 2004 йилнинг 14 сентябрь куни расман рўйхатга олинди.\nМухториятнинг олий бошқарув органи Умумий йиғин бўлиб ҳисобланади. Доимий ишлайдиган бошқарувчи коллегиал орган Кенгаш бўлиб, у Умумий йиғинга ҳисоб беради. Кенгаш икки йилга сайланади, у 4 кишидан иборат, ўз навбатида Кенгаш фаолиятини раис бошқаради. Мухторият кенгаши 3 ойда бир марта йиғилади. У мухторият билан боғлиқ барча масалаларни ҳал қилади. Кенгаш жамоатимизнинг энг ҳурматли ва эътиборли кишиларидан ташкил топган. Улар Томскка Совет Иттифоқи пайтиёқ келишган, аммо шунга қарамай, ўзларининг тарихий ватанлари билан бўлган алоқани йўқотмаганлар.\nЎзбек диаспораси Томск шаҳар маъмурияти билан тиғиз алоқада бўлиб туради. Қайд этиш муҳимки, бюрократик тизимнинг мураккаблигига қарамай, маъмурият бизга озми-кўпми ёрдам бериб туради. Паспорт-виза ва муҳожирлик хизматлари билан диаспорамиз орасида таранг алоқалар юзага келган. Ўзбекистоннинг РФдаги Элчихонаси билан ҳамкорлик қилиш ҳам доим осон кечавермайди. Биз Томскда Ўзбекистон Республикаси консуллиги ёки ваколатхонасини очиш таклифи билан Ўзбекистон ТИВга бир неча бор ёзма равишда мурожаат қилгандик. Мурожаат қилишимизга сабаб, биздаги ҳисоб-китобларга кўра, Томск вилоятида Ўзбекистоннинг беш мингга яқин фуқароси яшаётгани эди. Улардан кўпчилиги ватанга кетиш имкониятига эга эмаслар. Дейлик, икки-уч йил аввал одамлар Россияга паспорт олмаган вояга етмаган болалари билан келганлар. Бу болалар балоғатга етганларидан кейин паспорт ололмаяптилар; чегарадан ўтиш ва Россиядан чиқиб кетиш учун ватанга қайтишга элчихонадан маълумотнома керак экан, у бўлса паспорт бўлганидагина бериларкан. Шунингдек, ҳужжатларни йўқотиб қўйиш билан боғлиқ бўлган муаммолар ҳам бор.\nТИВдан жавоб ололмаганимиздан кейин Ўзбекистон Президенти Каримов И. А. га мурожаат қилишга мажбур бўлдик, аммо бу ерда ҳам биз ана шундай тўсиқларга дуч келдик. Делегациямиз Тошкентга борган пайтда бизни президент девонига яқин ҳам йўлатмадилар.\nЎзбекларга ижтимоий, ҳуқуқ ёрдам кўрсатиш ва уларни қўллаб-қувватлаш бизнинг энг муҳим вазифаларимиздан биридир. “Ўзбекистон” ТШМММ ўз имкониятларидан келиб чиққан ҳолда ёрдам сўраб мурожаат қилаётган кишиларга кўмак беришга ҳаракат қилаяпти. Биз ўзбекча матнларни рус тилига ўгириш билан шуғулланаяпмиз, юридик ҳужжатларни расмийлаштиришда ёрдам кўрсатаяпмиз, одамларни керакли давлат ташкилотларига йўналтириш бўйича консультациялар ўтказаяпмиз; ишга жойлашишга ёрдам бераяпмиз. Ноқонуний тарзда ишлаётган ўзбекистонликларда адо этиб бўлинган иш учун ҳақ олишда қийинчиликлар туғилмоқда. Биз иш берувчилар билан гаплашаяпмиз. Шунингдек, мухторият муҳтож бўлган кишиларни суғурта полислари билан таъминлашда тиббиёт ширкатлари билан шартномалар тузмоқда, РФ фуқароси бўлмаган кишиларнинг фарзандларини мактабларга ва болалар боғчаларига жойлаштиришда ёрдам бераяпти.\nБиз ўсиб келаётган авлодни тарбиялаш мухториятнинг асосий вазифаларидан бири, деб ҳисоблаймиз. Болалар ва ёшлар - бизнинг келажагимиз, наслимиз давомчиларидир. Умуман, ўзбек учун болалар ва оила ҳаётдаги энг муҳим, энг қадрли нарсадир.\n2005 йил май ойи охирида ўзбекистонлик талабалар билан учрашув уюштирилганди. Ўшанда шаҳарнинг барча олингоҳларидан рўйхат йиғилганди, биз деярли ҳар бир талабани тадбирга таклиф этишга ҳаракат қилгандик. Ниҳоят, биз йиғилдик. Кўпчилик марказнинг борлиги ва унинг фаолияти ҳақида ўша куни эшитди. Бу ерга фақат ўзбекларгина эмас, балки жуда кўп руслар, татарлар ва бошқа миллат вакиллари келдилар. Аммо ўша кун уларнинг ҳаммасини бир нарса – Ватанга муҳаббат ва уни қўмсаш бирлаштирганди. Бу ерда, Томскда ота-оналардан йироқда катталарнинг ҳар қанақа маслаҳати ва ёрдами жуда бебаҳодир. Учрашувда биз танишдик, бир-бировларимизни яқиндан билиб олдик. Эндиликда бу учрашувлар анъанага айланди. Бу ерда талабаларнинг долзарб муаммолари муҳокама этилади ва уларни ҳал этиш йўллари ишлаб чиқилади. Эндиликда ҳар ким бунақа марказ борлигини билади ва исталган вақтда бу ерга ёрдам сўраб мурожаат қилиши мумкин. Олдимизда турган режа ва вазифаларни тўлароқ амалга ошириш учун ташкилотнинг ўз биноси бўлиши керак. “Ўзбекистон” ТШМММ йил давомида “Рус-Ўзбек миллий-маданий маркази” қурилиши учун ер участкасини ажратиш масаласида Томск шаҳар мэриясига бир неча бор мурожаат қилган эди. Аммо мэрия ваъда бериш билан чекланганди. Фақат Ахборот сиёсати департаментига мурожаат қилинганидан кейингина “муз кўчди”. Ҳозир қўлимизда губернаторнинг Мухториятга ер участкаси ажратиб бериш ҳақидаги қарори бор.\nДўстлар ва байрамлар\nМухториятимиз Томск шаҳридаги бошқа миллий-маданий марказлар, “Сибир Халқлари Ассамблеяси”, Новосибирск шаҳри ўзбек диаспораси билан муносабатлари жуда илиқ – биз биргаликда турли тадбир ва байрамлар ўтказамиз, семинарларда иштирок этамиз ёки шунчаки тажриба алмашамиз.\nТашкил топган кундан бошлаб диаспора шаҳар маданий ва ижтимоий турмушида жуда фаол иштирок этиб келмоқда. Ўз миллий ансамблимизни тузишга қарор қилганимизда олдимизда унча осон бўлмаган иш турганини ҳис қилдик. Ўзбекистондан миллий чолғу асбоблари, зарчопонлар ва бош кийимлар олиб келинди. Ансамбль “Умид” деб номланди. Бу рамзий ном бутун диаспоранинг ўзбек маркази келажагига умиди ва ишончини ифодаларди. “Наврўз” байрамида (2005 йилнинг 19 марти) иштирок этиш ансамбль учун дебют бўлди. Ансамбль “Авангард” маданият саройида бўлиб ўтган “Радуга” миллий қўшиқ ва рақс фестивалида иштирок этди.\n2005 йилнинг ёзида Томскда биринчи марта шаҳар карнавали бўлиб ўтди. Албатта, бизнинг байрамни Рио-де-Жанейродаги, Венециядаги карнаваллар билан солиштириб бўлмайди, аммо у кўп томскликларнинг ёдида қолди. Томскнинг биринчи карнавалидаги иштирокимиз марказ ҳаётидаги унутилмас воқеалардан биридир. Карнавалда кўп ғайриоддий ва қизиқ ҳодисалар бўлди, аммо бунгача ҳечам ёрқин либосдаги ўзбек раққослари ва ғайриодатий мусиқий асбоб тутган мусиқачилар шаҳарнинг марказий кўчаларида пайдо бўлмагандилар, бу кўп томошабинларни ҳайратга солди.\n2006 йилнинг март ойида навбатдаги “Наврўз” халқ байрами нишонланди. “Авангард” МС анъанага кўра ўзбек, тожик, қирғиз, қозоқ, бошқирд-татар миллий марказлари ва байрам меҳмонларини йиғди. Ўзбекона урф-одатларга кўра, мусиқачилар одамларни байрамга карнай-сурнай билан чорладилар. “Авангард” фойесида таниқли ўзбек фоторассоми Владимир Жирнов фотокўргазмаси бўлиб ўтди. Концерт дастури кўчада якунланди, у ерда меҳмонларни ажойиб совға кутарди: байрамга ташриф буюрган барча кишилар сумалак ва палов билан меҳмон қилинди.\n2006 йилнинг 1 май куни Томскда Халқлар дўстлиги куни нишонланди. Фестиваль намойишдан бошланди. Турли миллий марказлардан ташкил топган колонна шаҳар марказий кўчаси бўйлаб ўтди. Намойишчилар миллий либослар кийиб, ўз мамлакатлари байроқларини кўтариб ўтдилар. Барча иштирокчилар Ўзбек маркази мусиқачилари ижросидаги ўзбек куйи садолари остида ўтиб борардилар. Драмтеатр олдида эса шарқона оҳангдан таъсирланган иштирокчилар рақсга тушиб кетдилар. Биз яна кўплаб байрамларда иштирок этдик – ҳаммасини санаб адоғига етолмайсиз. Жумладан, биз Томскдаги иккинчи шаҳар карнавалида ҳам иштирок этиб, “2006 йилнинг энг яхши мусиқий колоннаси” йўналишида иккинчи совринни қўлга киритдик.


20 сентябр куни олинган сурат: Суриянинг Идлиб шаҳри шимоли-шарқий чеккасида дрон ҳужуми натижасида вайрон қилингани айтилган автомобил. Пентагон маълумотларига кўра, 3 декабр куни бошқа бир дрон ҳужумида «Ал-Қоида» етакчиси ўлдирилган. [Умар Ҳаж Кадур/AFP]\nИДЛИБ – АҚШ кучлари Суриядаги ҳарбий амалиётлар билан «Ал-Қоида» ҳамда «Ироқ ва Шом ислом давлати»га (ИШИД) алоқадор террорчилар етакчиларини нишонга олишда давом этар экан, Сурия президенти Башар Асад режимининг иттифоқчилари бўлган Россия ва Эрон ўз кучини табиий ресурсларни ҳимоялаш ва воситачи кучларни мустаҳкамлашга сарфламоқда.\n3 декабр куни АҚШнинг навбатдаги амалиётида «Ал-Қоида»га алоқадор юқори мартабали етакчиларидан бири дрон ҳужуми натижасида ўлдирилган.\nИдлиб яқинидаги зарбада «Хурас ад-Дин» гуруҳининг юқори мартабали раҳбари Мусъаб Кинон ҳалок бўлди, деб айтган Пентагон сўзчиси Жон Кирби 6 декабр куни матбуот брифингида.\n«Хурас ад-Дин» – «Ал-Қоида» тарафдорлари бошчилигидаги нисбатан кичик, аммо қудратли қуролли гуруҳ. 2020 йил июн ойида у Фатҳбату оператив марказини ташкил қилиш учун минтақада фаолият юритаётган бошқа тўрт гуруҳ билан бирлашган.\nАҚШ аскарлари 7 декабр куни Дайр Аз-Зорда ИДга қарши кураш бўйича Сурия демократик кучлари (СДК) билан билан ўз хатти-ҳаракатларини мувофиқлаштирмоқда. [CENTCOM]\n«Ал-Қоида»нинг Суриядаги шўъбаси ҳисобланган «Хурас ад-Дин» «Ал-Қоида»га алоқадор «Нусра» жабҳаси собиқ аъзолари ҳукмронлигидаги «Таҳрир аш-Шом» иттифоқининг рақиби ҳисобланади, аммо баъзида у билан ҳамкорликда иш олиб боради.\n2019 йилда «Хурас ад-Дин» Қўшма Штатлар тарафидан террорчилик гуруҳи деб топилган.\n22 октябр куни Сурия шимоли-ғарбида «Ал-Қоида»нинг юқори мартабали етакчиси Абдул Ҳамид ал-Матар дрон ҳужуми натижасида ҳалок бўлган.\n«Юқори мартабали «Ал-Қоида» етакчисининг йўқ қилиниши ташкилотнинг глобал ҳужумлар режалаштириш ва амалга ошириш қобилиятига путур етказади», деган эди АҚШ Марказий қўмондонлиги вакили майор Жон Ригсби ўша вақтдаги баёнотида.\n20 сентябр куни Пентагон Идлиб яқинидаги ҳаво ҳужумида «Ал-Қоида»нинг Суриядаги бошқа бир юқори мартабали қўмондони Салим Абу-Аҳмадни ҳам ўлдирган.\nАйрим маълумотларга кўра, ҳужумда «Хурас ад-Дин»нинг икки мулозими ҳалок бўлган: диний арбоб Абу ал-Бара ат-Тунисий ва Абу Ҳамза ал-Яманий.\nАҚШнинг «Ал-Қоида»га қарши кураш йўлидаги саъй-ҳаракатлари Россия ва Эронникидан кескин фарқ қилади – бу икки мамлакатнинг Суриядаги ҳарбий аралашуви террорчиларга қарши курашни қийинлаштирмоқда, холос.\nМаҳаллий ҳарбий мулозимлар ва таҳлилчиларнинг айтишича, 2020 йил бошида Россиянинг Сурия шарқига ҳарбий босқини Сурия демократик кучлари (СДК) ва АҚШ бошчилигидаги коалициянинг ИДга қарши кураш бўйича саъй-ҳаракатларига путур етказган.\nСуриялик журналист Муҳаммад ал-Абдуллоҳга кўра, бу ҳаракатлари билан Россия ҳудудда жанговар амалиётлар олиб бориш қоидаларини бузмоқда, чунки у ерда ИШИД бевосита мавжуд бўлмаса ҳам, бу тўлиқ ҳарбийлаштирилган ҳудуд саналади.\nАслида Россиянинг ҳозирлиги барча ҳарбий ва кузатув операцияларига тўсқинлик қилмоқда, дейди у.\n«Россиянинг ҳаракатлари бу ҳудудлардаги танглик ҳолатини сақлаб, террорчилар манфаатига сезиларли хизмат қилмоқда, бу эса унинг Сурияга хизмат қилиш, мамлакат хавфсизлигини таъминлаш ва уруш ҳолатига чек қўйиш учун кираётгани ҳақидаги аввалги ваъдаларига хилофдир», деди ал-Абдуллоҳ.\n«Бу босқинлар саккиз йиллик уруш давомида мавжуд бўлмаган кўплаб янги можаролар учун замин яратади», деди у.\nАбдуллоҳга кўра, Россиянинг яширин мақсадларидан бири – Суриянинг ҳали фойдаланилмаган, аммо бу ҳудудларда мавжудлиги тадқиқотлар билан тасдиқланган улкан ҳажмдаги қазилма бойликларига эга чиқиш.\nКремл терроризмга қарши кураш баҳонасида анчадан бери бу каби ғаразли мақсадларни яширишга уриниб келади.\nҚизил нишон билан тўсилган қўрқинчли бош суяги акс этган ёрлиқли кийимдаги ва тиш-тирноғигача қуролланган ушбу ёлланма гуруҳ аъзолари «Ислом давлати» (ИД) қолдиқларига қарши курашда тобланган аскарларга ўхшаб кўринади.\nЎз навбатида Суриядаги яна бир муҳим ўйинчи – Эрон терроризм тарқалишининг олдини олиш учун деярли ҳеч нарса қилгани йўқ. У Сурия режими тарафида жанг қилаётган минтақавий воситачи кучларни фаол рағбатлантириб келмоқда.\nЭрон режими ўн йилликнинг кўп қисми давомида Сурияга катта сармоя киритди, Асад режимини ҳарбий жиҳатдан қўллаб-қувватлади ва сезиларсиз самара билан бошқа соҳаларга катта маблағ сарфлади.\nКузатувчиларнинг таъкидлашича, Эрон Сурияда сарфлаган ва сарфлашда давом этаётган катта миқдордаги маблағ Теҳрон режимига кутилган дивидендларни олиб келмаган.\nАйтилишича, Ислом инқилоби посбонлари корпуси (ИИПК) ва унинг хориждаги бўлинмаси – «Қудс» кучлари ҳам мустаҳкамланмаган, ҳатто миллионлаб доллар харажат қилинган бўлса-да, бу кучлар ҳозир икки йил олдингига қараганда анча заифроқ экани айтилмоқда.\nЭрон сўнгги ўн йил ичида Асад режимига юзлаб миллион баррел нефт ва миллионлаб доллар хайрия қилди – эронликлар ҳаётида етишмовчилик ва қийинчиликлар келтириб чиқарган барча хайриялар беҳуда кетди.\nАйни пайтда, Эроннинг ўзи тарафидан «Қаршилик ўқи» деб таърифланган атама йиллар давомида Теҳрон ва унинг бўлинмалари ўртасидаги иттифоқни (жумладан, сўнгги вақтларда унинг таркибига Ироқдаги Катаиб Ҳизбуллоҳ ва Асаиб Аҳлул-Ҳақ, Ливаннинг Ҳизбуллоҳ ва Ямандаги хусийлар ҳам кирган) назарда тутган бўлса-да, кўпроқ «терроризм ўқи»га ўхшаб кетмоқда, дейди таҳлилчилар.\nБундай воситачи кучлар минтақада Ислом республикасининг гегемонлик ва экспансиявий сиёсатини жорий этиш учун бир неча жабҳада ҳаракат қилмоқда. Бунинг эвазига Теҳрон ўз «ўқи»даги ҳамкорларини керакли маблағ, қурол ва дастак билан таъминлайди.\nРоссиянинг ўзи террорчи давлат бўлса-чи?


Сиртқи таълимга ҳужжатлар 15 июлга қадар қабул қилинади - xabar.uz\nСиртқи таълимга ҳужжатлар 15 июлга қадар...\n11.07.2019 09:42 1 2327\nЎзбекистон Республикаси таълим муассасаларига ўқишга қабул қилиш бўйича Давлат комиссияси мажлисининг 2019 йил 4 июлдаги 1-сон баёни билан 2019-2020 ўқув йилида республика олий таълим муассасалари бакалавриатининг сиртқи таълим шаклига ўқишга қабул қилиш кундузги таълим шакли учун белгиланган тартибга мувофиқ амалга оширилиши белгиланди.\nБунда, сиртқи таълим шаклига абитуриентларнинг ҳужжатларини қабул қилиш (рўйхатдан ўтказиш) муддати 2019 йилнинг 15 июлига қадар бўлади. Ҳужжатлар 15 июль куни ҳам қабул қилинади. Бу ҳақда Олий ва ўрта махсус таълим вазирлиги матбуот хизмати хабар берди.\nсиртқи таълим муддат\nТаълим 27/08, 19:41\nОгоҳ бўлинг! Масофадан ўқитилган ва 3 йиллик сиртқи таълим дипломлари Ўзбекистонда тан олинмайди!\nТаълим 10/07, 07:28\nТавсияномага эга абитуриентлар аризаси 20 июлгача қабул қилинади. Нималар керак?\nТаълим 01/07, 09:59\nБугундан сиртқи таълимга қабул бошланди


Давлатназар Рўзметов вафоти юзасидан текширув ишлари бошланган — Бош прокуратура\nДавлатназар Рўзметов вафоти юзасидан текширув ишлари...\n07.11.2019 11:52 0 3074\nЖурналист Давлатназар Рўзметов автоҳалокат натижасида вафот этгани хабар қилинган эди. Бош прокуратура матбуот хизмати раҳбари Ҳаёт Шамсутдинов мазкур воқеа юзасидан расмий баёнотини эълон қилди.\nУнга кўра, 2019 йил 6 ноябрь куни соат 23:55 ларда фуқаро С.У. ўзи ишлаб келаётган корхонасига тегишли бўлган «Газель» русумли автомашинани «Урганч-Хива» йўлининг 4-километрида бошқариб бораётганида, йўлни кесиб ўтаётган «Жамият» газетаси мухбири Давлатназар Рўзметовни уриб юборган.\nНатижасида Д.Рўзметов бош қисмидан жароҳат олиб, воқеа жойида вафот этган.\nМазкур ҳолат юзасидан Урганч туман ИИБ томонидан терговга қадар текширув ҳаракатлари олиб борилмоқда.\nЭслатиб ўтамиз, Рўзметов ўзининг танқидий чиқишлари билан матбуот ва интернет ОАВларида танилган эди.\nБош прокуратура Давлатназар Рўзметов\nҲуқуқ 26/05, 13:30\nҲуқуқ 25/05, 17:51


АҚШ ўз омадини синади. Баку ва Ереван яна сулҳга эришди | Qalampir.uz\nАҚШ ўз омадини синади. Баку ва Ереван яна сулҳга эришди\nОлам\t26 Октябрь 2020 09:22 4232\nБугун, 26 октябрда Озарбайжон ва Арманистоннинг келишувчи асосида Тоғли Қорабоғда янги сулҳ кучга кирди.\nОзарбайжон Ташқи ишлар вазири Жайхун Байрамов ва Арманистон Ташқи ишлар вазири Зограб Мнацаканяннинг АҚШ Давлат котиби ўринбосари Стивен Биган билан учрашув якунига кўра, Тоғли Қорабоғда янги гуманитар сулҳ эълон қилинди.\nҚўшма баёнот Америка Давлат депаратменти сайтида эълон қилинди. Ўт очишни тўхтатиш режими 26 октябрь соат 8:00 дан кучга кирди.\nАрманистон Бош вазири Никол Пашинян мамлакати ўт очишни тўхтатиш режимига амал қилишга тайёрлигини билдирди.\nОзарбайжон Мудофаа вазирлиги ҳам Қорабоғдаги барча қарама-қаришилк чизиғи бўйлаб ўт очишни тўхтатиш режимига амал қилишини маълум қилди.\nЭслатиб ўтамиз, Озарбайжон ва Арманистон Россия воситачилигида сулҳга эришди. Аммо бу сулҳнинг умри бир неча соат давом этди. Кейинроқ, томонлар яна ўт очишни тўхтатишга қарор қилди. Бу сафар ҳам режим узоққа бормади.\n24 Февраль 16:24 47077\n24 Февраль 23:42 34887\n24 Февраль 14:14 28010\n23 Февраль 13:22 23319\n24 Февраль 17:45 22987


Президентимиз Нукус шаҳридаги «Имом эшон Муҳаммад» жоме масжидида яратилган шароитлар билан танишди\nДавлатимиз раҳбари жорий йил 20-21 январь кунлари Қорақалпоғистонга қилган сафари давомида Нукус шаҳридаги “Имом эшон Муҳаммад” жоме масжидида бўлди.\nБу ерда имом-хатиблар малакасини ошириш ўқув маркази, ётоқхонаси ва кутубхона, масжид ҳудудини ободонлаштириш ва атрофига девор қуриш, нонвойхона ташкил қилиш, ҳовуз, фаввора ва бошқа қулайликларни барпо этиш бўйича кўрсатмалар берган эди.\nЎтган 11 ой давомида кенг кўламли қурилиш ва реконструкция ишлари бажарилди. Масжид маъмурий биносининг биринчи қаватида Ўзбекистон мусулмонлари идорасининг Қорақалпоғистондаги вакиллиги идораси жойлашган бўлиб, унинг барча хоналари қайта таъмирдан чиқарилди. Иккинчи қавватида ахборот-ресурс маркази, 2 кутубхона ташкил этилди. Иссиқ пол қурилди, эшиклари янгисига алмаштирилди. Намоз ўқийдиган маскан реконструкция қилиниб, гумбаз қайта ишланди. Масжид ёнидан минора, ҳовуз, новвойхона, автомобиллар учун тўхташ жойи ва бошқа қулайликлар бунёд этилди. Манзарали дарахт ва гуллар экилди.\nШунингдек, масжид ёнида 128 ўринли имом-хатиблар малакасини ошириш ўқув маркази ташкил этилиб, замонавий жиҳозлар билан таъминланди.\nПрезидентимиз нуронийлар ва имом-хатиблар билан суҳбатлашди.\nЎтмишда яшаб ўтган буюк аждодларимиз ҳаёти ва маънавий меросини чуқур ўрганиш учун барча шароитларни яратамиз. Аҳоли зиёрат қилиб, чинакам маънавий озуқа оладиган бундай маънавий-маърифий масканларни янада обод қилиб, келажак авлодлар учун сақлашимиз керак, деди Президентимиз Шавкат Мирзиёев.\nУмар Асроров, Аъло Абдуллаев (сурат), ЎзА


АҚШда ким ошди савдосида "арвоҳ шаҳар" 250 минг долларга сотувга қўйилди\nАҚШнинг Суэтт шаҳарчаси қолдиқлари (Жанубий Дакота штати) ким ошди савдоси орқали сотилади. "Арвоҳ шаҳар" номини олган бу шаҳарнинг 250 минг доллар нарх билан сотувга қўйилгани ҳақида савдо агенти Стейси Монтгомери маълум қилган.\nМаълумот учун, Суэтт шаҳарчаси Рапид-Ситидандан 160 км жануби-шарқда жойлашган. Унда кичик бар, бир неча хўжалик иншооти, устахона ва артезиан қудуғи мавжуд. Автомобил шоссесига уланган шаҳарчанинг майдони 0,02 кв. км.\n1940-йилларда Суэтт шаҳарчаси аҳолиси 40 нафар атрофида бўлган. У вақтда шаҳарда дўкон ва почта ҳам бор эди. Айни вақтда шаҳарчадаги уйда 2 киши, хўжайин Ленс Карсон ва унинг рафиқаси яшайди. Уларнинг кучуги ҳам бор. Жаноб Бенсон шаҳарчани 1988 йилда сотиб олган, кейинроқ никоҳ битими шартлари бўйича уни сотишига тўғри келган, 2012 йилда яна қайта харид қилганди.\nШаҳарчани сотиб олган киши унга янги ном бериши мумкинлиги айтилган. Монтгомерининг айтишича, Суэттни сотиб олишга қизиқиш нафақат АҚШда, Россия, Хитой, Германия ва Австралияда мавжуд. Шунингдек, Россиядаги кинокомпаниялардан бири бу ерда фильм олишни мақсад қилган.\nҚайд этилишича, 2014 йилда ҳам шаҳарча сотувга қўйилган, лекин харидор топилмаганди. Ўшанда шаҳарча учун 399 минг доллар сўрашганди.


АҚШ ёзги Олимпиадани ўтказиш имкониятидан маҳрум этилиши мумкин\n19:06 / 22.08.2016\nАҚШнинг Лос-Анжелесда 2024 йилги ёзги Олимпия ўйинларини ўтказишга аризаси рад этилиши мумкин. Reuters ахборот агентлиги маълумотларига кўра, Халқаро Олимпия қўмитасида АҚШга қарши кайфиятлар кучаймоқда.\n"Лос-Анжелес аризаси баъзи тўсиқларга учрашиши мумкин", деб айтди агентлик манбаси.\nТаъкидланишича, бунга АҚШнинг россиялик спортчиларнинг Риодаги Олимпиададан четлатилиши билан боғлиқ можародаги роли сабаб бўлмоқда. Қўмитанинг кўплаб аъзоларининг фикрича, айнан АҚШ Бутунжаҳон аксилдопинг агентлиги (WADA) ва бошқа ташкилотларнинг қарорига таъсир қилган.\nЭслатиб ўтамиз, 2024 йилги Олимпиадани ўтказишга, шунингдек, Рим, Будапешт ва Париж ҳам даъвогарлик қилмоқда. Ушбу масала бўйича қарор 2017 йил сентябрда ХОҚ томонидан қабул қилинади.\nАҚШ Лос-Анжелес 2024 йилги Олимпиада


Жорий йил 9-12 август кунлари Қарши халқаро аэропортидан Қашқадарё ва Сурхондарё вилоятларидан 800 нафардан ортиқ юртдошимиз Ҳаж амалларини бажариш учун Саудия Арабистонига жўнаб кетган эди. Улар 32 кун давомида муборак Ҳаж зиёратини адо этиб, Ватанимизга эсон-омон қайтиб келди.Бу йил Қашқадарё вилоятидан 413 киши муқаддас Ҳаж зиёратини адо этди. Мана шундай саодатли дамларда Ҳаж амалларини адо этган юртдошларимиз бугунги дориломон кунлар учун шукроналар айтиб, Яратгандан юртимизга тинчлик, халқимизга фаровонлик сўраб, хайрли дуолар қилди.\n– Шу кунларга етказганига Аллоҳга ҳамду санолар бўлсин. Ҳаж зиёратида ибодат амалларини тўкис адо этдик, – дейди Қамбар момо Софиева. – У ерда бизга юқори даражада хизмат кўрсатилди. Шинам меҳмонхоналарга жойлашдик, автобуслар хизматимизда бўлди. Ҳаммани бу саодатга мушарраф қилсин. Биз кексаларга шундай қулайликлар яратиб берган давлатимиз раҳбаридан миннатдормиз.\nШу ўринда қайд этиш керакки, юртимиз истиқлолга эришгандан сўнг вилоятдан 4 мингдан зиёд киши Ҳаж амалини бажариб қайтди. Юртдошларимизнинг Ҳаж амалини бажариши учун давлатимиз томонидан қулай шароитлар яратишга алоҳида эътибор қаратилмоқда. Жорий йилда ҳам Ҳаж амалларини тўла-тўкис адо этиш учун Саудия Арабистонида зиёратчиларга ҳашаматли меҳмонхона, қулай шароитлар, истеъмоллари учун покиза ва лаззатли таомлар, борадиган манзиллари учун автобуслар, малакали тиббий хизматлар муҳайё қилинди.\n– Ҳожиларимиз Ҳаж зиёратини жуда тартибли адо этди, – дейди зиёратчилар гуруҳи раҳбари Ўткир Ғузоров. – Бундай дейишимга сабаб, Мадина шаҳри амири Файсал ибн Салмон ҳазратлари дунёнинг турли мамлакатларидан келган Ҳаж делегациялари раҳбарлари учун ўтказилган қабул маросимида ўзбекистонлик ҳожилар энг намунали ҳожилар бўлди, деб эътироф этди ва бунинг учун давлатимизга, ҳожиларимизга, ишчи гуруҳга алоҳида миннатдорлик билдирди. Бу ҳам биз учун катта шараф. Зеро, бу ҳожиларимиз Имом Бухорий, Имом Термизий, Бурҳониддин Марғиноний каби буюк аждодларимизга муносиб авлод эканликларининг амалдаги исботидир.\nКиритилди: 22:41 13.09.2018. Ўқилди: 430 марта. Фикрлар сони: 0 та.


Исроф қилишдан тўхтанг\n19:31 / 13.04.2018 3466 pdf Ўқиш режими + -\nАлҳамдулиллааҳи Роббил ъааламин, вас-солаату вас-салааму ъалаа хойри холқиҳи Муҳаммад ва ъалаа аалиҳи ва асҳаабиҳи ажмаъин!\nАзизлар! Аллоҳга беадад шукрлар бўлсинким, сиз билан бизни «Ибратли дунё» туркумидаги суҳбатларимизни давом эттиришга муяссар қилмоқда.\nБугунги суҳбатимизда сиз азизлар билан ҳаётда ҳаммамиз учун муҳим бўлган бир масалани муҳокама қилиб, ундан ибрат олиш борасидаги фикрларимизни баҳам кўрмоқчимиз.\nЯқинда қабулимга бир одобли инсон кириб келди. У киши тез-тез зиёратимизда бўлиб, қабулимизга кирар, ҳол-аҳвол сўрашиб, баъзи ҳолатларда ўзига керакли саволларни берар, баъзи бир фикр-мулоҳазаларни ҳам айтиб турар эди. Бу киши қабулимиз асносидаги суҳбатларимизда менда жуда яхши таассурот қолдирган, ўзининг юксак даражадаги одоби билан, теран фикр-мулоҳазалари билан танилиб қолган эди. Бу сафар ҳам одатдагидек кириб ўтириб, ўзини ниҳоятда гўзал одоб билан тутиб, ҳол-аҳвол сўради, баъзи саволларни берди. Бироз фикр алмашгандан сўнг:\n– Тақсир, сизга бир масалани айтсам бўладими? Бир савол мени жуда ўйлантириб қўйди, – деди.\n– Марҳамат қилинг, – дедим. У шундай гап бошлади:\n– Ҳозирги кунда масжидларимиздаги таҳоратхоналарда ўта бепарволик туфайли жуда кўп сув исроф қилинаётгани мени ташвишга соляпти. Бу ҳолатни кўриб, жуда афсус қиламан. Мўмин-мусулмон бўлатуриб, намозхон бўлатуриб, масжиднинг ёнгинасида таҳорат қилатуриб, шариатимизнинг исрофгарчиликка қарши таълимотларига амал қилмаётган баъзи биродарларимизни кўрсам, жуда афсусланиб кетаман. Баъзи бир таҳоратхоналарга кўзга кўринарли жойга «Илтимос, сувни исроф қилманг», деган маънодаги махсус ёзувлар ҳам илиб қўйилган. Одамларимиз эса бу ёзувларни кўриб туриб, уларнинг шундоққина тагида ўтириб, бу кўрсатмага тескари иш қилишади, сувни ўта исроф қилиб юборишади. Бундан жуда ўйланиб қолдим. Эҳтимол, таҳоратхона ичкарисига овоз кучайтиргич жиҳозларини ўрнатиб, «Сувни исроф қилманглар, сувни исроф қилиш гуноҳ бўлади», деб айтиб туриш керакдир. Шундай ҳолатларнинг устидан чиқиб қолсам, яъни сувни исроф қилаётган биродарларимизни кўриб қолсам, «Биродар, сув исроф бўляпти. Шу ишни қилмаганимиз маъқул. Бундай қилмайлик», деб айтсам бўладими?\n– Бўлади. Одоб билан, секинлик билан тушунтириб айтсангиз бўлади, – дедим.\nДейишга дедиму, ўйланиб қолдим. Ҳақиқатдан ҳам нафақат таҳоратхонада, балки бошқа жойларда ҳам исрофгарчилик, тежамкорликни маҳкам ушламаслик ҳоллари учраб туради.\nЯна ҳалиги биродаримизнинг таҳоратдаги исроф хусусидаги фикрларига қайтамиз. Бу гапларни уламолар билан бирга ўтирган пайтимизда уларга айтдим. Шунда домлаларимиздан бири шундай деб қолди:\n«Бир киши масжиднинг таҳоратхонасида таҳорат қиляпти. Жўмракдаги сувни охиригача очиб қўйган. Юз-қўлини ювиб бўлгач, оёқ кийимини ва пайпоғини ечиб, ўнг оёғини ювишга тушди. Ювиб бўлгач, уни артиб, қуритиб, пайпоғини ва оёқ кийимини қайтадан кийиб бўлгунича сув оқиб тураверди. Қарасам, чап оёғидаги пайпоқни ечиб, оёғини ювиб, артиб, қуритиб, яна кийгунича ҳам сув оқиб тураверадиган. Шу пайт бизни кузатиб турган бир киши: «Биродар, сув исроф бўлиб кетяпти. Бунга жиддий қарашимиз керак. Сал тежасангиз бўларди», деди. Ҳалиги одам эса истеҳзо билан қараб: «Одамлар жуда ақлли бўлиб кетишибдими?» деди…»\nАна бепарволик! Ана исрофга эътиборсизлик! Ҳолбуки, биз мусулмон умматимиз, Роббимиз томонидан, Пайғамбаримиз соллаллоҳу алайҳи васаллам томонларидан, шариатимиз томонидан исрофгарчиликдан қайтарилган умматмиз, ҳар бир ишда тежамкор бўлишга буюрилган умматмиз. Ҳаётимизнинг ҳеч бир жабҳасида исрофгарчиликка йўл қўймасликка амр қилинган умматмиз.\n«Исроф» сўзи араб тилида «ҳаддан ошиш» маъносини билдиради.\nДемак, еб-ичишда ҳам исроф қилиш мумкин эмас экан. Модомики, еб-ичишда исроф қилмаслик керак экан, демак, бошқа ҳар бир ишда ҳам исрофга йўл қўймаслик лозим бўлади. Биз еб-ичишда исроф қилмаслик деганда нимани тушунамиз? Кўпчилигимиз еб-ичиб, тўйгандан кейин ортиб қолган нарсани ташлаб юборишни исроф деб тушунамиз.\nАслида бундай эмас. Шариатга кўра, керагидан ортиқ ейиш ҳам исроф бўлади. Расули акрам алайҳиссолату вассалом ейишда, ичишда инсон қорнининг учдан бири озуқа учун, учдан бири суюқлик, сув учун ва учдан бири ҳаво учун бўлиши кераклигини буюрганлар. Бундан ортиғи исроф бўлади. Бу ишни қилганлар Аллоҳ суймаган ишни қилганлари учун У Зотнинг муҳаббатидан мосуво бўладилар.\nЯна бугунги суҳбатимизнинг бошланишига сабаб бўлган таҳорат қилиш мавзусига қайтсак. Ҳадиси шарифларда шундай дейилади:\n«Расулуллоҳ соллаллоҳу алайҳи васаллам таҳорат қилаётган буюк саҳобалардан бири Саъд ибн Абу Ваққос розияллоҳу анҳунинг сувни кўпроқ ишлатаётганини кўрдилар ва унга: «Ҳой Саъд! Бу қандай исрофгарчилик?!» дедилар. Саъд ибн Абу Ваққос розияллоҳу анҳу: «Эй Аллоҳнинг Расули! Таҳоратда ҳам исроф бўладими?» деди. У Аллоҳнинг ибодати учун таҳорат қилаётганда сувни сал кўпроқ ишлатиш исроф саналмаса керак, деб ўйлаган экан. Шунда у зот алайҳиссалом: «Ҳа, ҳатто оқиб турган дарёнинг ёқасида бўлсанг ҳам», дедилар».\nБир ўйлаб кўрайлик. Бир киши оқиб турган дарёнинг, сойнинг бўйида ўтириб, қўлини сувга солиб, таҳорат қиляпти. Қилган таҳоратидан тушган сув яна оқар сувга тушиб, қўшилиб оқиб кетяпти. Лекин шунда ҳам исроф қилмаслик керак экан.\nБугунги кунимизга назар соладиган бўлсак, ушбу ҳадисга мутлақо амал қилинмаётганини кўрамиз. Таҳоратхонада таҳорат қилаётган биродаримизнинг бир оёғини ювиб бўлиб, кейингисига ўтгунича сувни беркитиб қўймаётганига, ҳатто бундан ҳам оғирроқ ҳолатларга гувоҳ бўламиз. Афсуски, нафақат таҳоратда, балки бошқа ишларда ҳам шундай ҳолатларни кузатиш мумкинки, исрофгарчиликнинг чеки тобора кўринмай бормоқда.\nЎтган азизларимиз мана шуларнинг мулоҳазасини қилишган, фуқаҳоларимиз ўша вақтнинг ўлчовларида таҳоратга мана шунча, ғуслга мана шунча миқдорда сув ишлатилади, бундан ортиғи исрофдир, деб қарор чиқарганлар.\nЎша пайтнинг усталари, мисгарлари таҳорат қилинадиган идишни айнан шунча миқдор сув сиғадиган қилиб ясаганлар. Ғусл қилиш учун ишлатиладиган идиш ҳам фуқаҳолар белгилаб берган миқдордаги сув билан тўладиган қилиб ясалган. Одамлар эса бу нарсаларга сўзсиз амал қилишган.\nБугунги куннинг уламолари ҳам нафақат таҳорат ёки ғуслда, балки кундалик ҳаётимизда дуч келадиган барча ҳолатларда умматни исрофдан қайтариш бўйича ваъз-насиҳатлар қилишлари, китоблар ёзишлари, тушунтириш ишлари олиб боришлари керак. Эл-юрт, халқ, мўмин-мусулмонлар эса уларга оғишмай амал қилишлари лозим.\nИсрофни турмушнинг ҳамма соҳасида кўриш мумкин. Масалан, электр чироқларни олайлик. Эътибор берадиган бўлсак, ёшларимиз бир хонага кириб, чироқни ёқиб, ишини битиради, лекин чиқиб кетишда уни ўчириб қўйишни унутишади. Ёқилган чироқ уч-тўрт кунгача ҳам ўчмай тураверади. Яна бир мисол: Ҳозир автоуловлар ниҳоятда кўпайган, бироқ уларнинг қадрига етиш йўқ. Автоуловлардан фойдаланишда, уларни парвариш қилишда ҳам кўп исрофгарчиликка йўл қўйилади. Бошқа ҳолатларда ҳам шу аҳвол.\nБир томчи сувни ҳам исроф қилмаслик, электр қувватини тежаш, уни бир лаҳза ҳам беҳуда сарфламаслик, исроф қилмаслик жамиятда яшовчи ҳар бир фуқаронинг бурчидир.\nКийим кийишда, юриш-туришда, умуман, ҳар бир соҳада тежамкор бўлиш лозим. Исрофчилар Аллоҳнинг иродасига, Қуръони Каримга тескари иш қилаётганини англабгина қолмай, бошқаларга ҳам тушунтиришимиз керак. Ана шунда тежамкорлигимиз ўзимизга, оилавий иқтисодимизга, жамиятимизга, бутун эл-юртимизга фойда келтирадиган, савоб касб қилишга сабаб бўладиган солиҳ амалга айланади.\nАллоҳ субҳанаҳу ва таоло барчамизни исрофчи бўлишдан асрасин, доимо тежамкор бўлишимизни насиб қилсин, бу борада Ўзининг таълимотига амал қилганимиз учун хайр-барака ато этиб, ажру савобни кўпайтириб берсин.\nВа аахиру даъвауна анил ҳамду лиллааҳи Роббил ъааламийн.\nҲозирги кунда ичимлик суви муаммоси бутун жаҳон миқёсида энг биринчи даражали ташвишлардан бўлиб турибди. Бугунги кунда дунёда 1.100.000.000 киши ёки жами аҳолининг олтидан бир қисми тоза ичимлик сувига муҳтож. Ҳозирги пайтда жами 470 миллион киши сув тақчиллиги кескинлашган минтақаларда, 2,4 миллиард киши эса сув тозалаш қурилмалари ва дренаж тизими орзулигича қолаётган ўлкаларда яшайди. Яна йигирма йилдан кейин сув етишмайдиган ўлкаларда яшовчилар сони олти бараварга кўпайиб, уч миллиард кишига етиши тахмин қилинмоқда. Сифатли ичимлик суви етишмаслиги оқибатида жаҳонда йилига ўн миллион киши касалланиб, нобуд бўлаётир.\nДунёнинг жуда кўп мамлакатларида миллионлаб одамлар тоза ичимлик сувига ташна, бир челак сув учун жанжал-можаролар бўлаётган бир пайтда бизлар тоза ичимлик сувини жўмраклардан оқизиб қўймоқдамиз. «Нега бундай?» десангиз, «Совуқда музлаб қолади», деб баҳона топамиз. Тоза ичимлик суви билан экинларимизни суғорамиз, машинамизни ювамиз, ҳовлиларимизни, кўчаларимизни салқинлатиш учун ичимлик сувини сепамиз. Айниқса, таҳорат ва ғусл қилишда одамларнинг қанчалар сув исроф қилаётганини кўрганда тежамкорлик деган нарсанинг батамом унутилганига яна бир бор иқрор бўламиз.\nСувни исроф қилишнинг ҳар хил кўринишлари бор. Аксарият кишилар тарвуз-қовун, ичимликларни салқинлатиш учун уларнинг устидан соатлаб ичимлик сувини оқизиб қўядилар. Буни исрофдан бошқа нима дейиш мумкин? Тоза ичимлик сувини оқизиб, машиналарини ювадиган юртдошларимизни ҳар қадамда учратиш мумкин. Ахир мева ёки ичимликларни бошқа йўл билан ҳам совутиш, машинани ювиш учун челакдан фойдаланиш, сувни тежаб-тергаб ишлатиш ҳам мумкин-ку. Сув бандаларга Аллоҳ берган буюк неъматлардан биридир. Аллоҳ таоло бандаларини Ўзи берган неъматларидан унумли фойдаланиб, исрофгарчиликка йўл қўймасликка буюради. Аҳолини ичимлик суви билан таъминлаш дунёвий (глобал) муаммо даражасига кўтарилган бир паллада қўни-қўшни, ёру дўстларимизни сувни тежашга чақирсак, иншааллоҳ, бу дунёда кўплаб ютуқларга, охиратда эса Аллоҳнинг розилигига сазовор бўламиз.\nҲар биримиз бу борадаги исрофгарчиликка барҳам беришга ҳаракат қилишимиз, ўсиб келаётган ёш авлодни ҳам сувни исроф қилмаслик, уни тежамкорлик билан ишлатиш руҳида тарбиялаб боришимиз керак.\n«Солиҳ ҳидоят, гўзал кўриниш ва иқтисодли бўлиш набийликнинг етмишдан бир жузидир», дедилар».\nЎзини салоҳиятли тутиш, гўзал кўриниш, вазминлик, сукут, виқор ва тежамкорлик набийликнинг етмиш жузидан бири экан.\nАлбатта, набийлик буюк, олий бир мақом. Аллоҳ субҳанаҳу ва таоло бундай мақомни саноқли бандаларига берган, холос. Лекин ана шу олиймақом сифатнинг ичидаги мазкур сифатлар нубувватнинг етмиш жузидан бири экан. Бу нарсага яқин бўлиш ҳар бир мўмин-мусулмоннинг бурчи ҳисобланади.\nДоим аҳли солиҳлардан бўлиб, ҳидоятда юриш, ўзини ораста тутиш, одоб билан, виқор билан юриш ҳамда тежамкор бўлиш, исрофга йўл қўймаслик, ҳар бир нарсани ўз ўрнида, меъёрида тасарруф қилиш, керагидан ортиқ, беҳудага сарфламаслик набийликнинг етмиш жузидан бир жуз, етмиш бўлагидан бир бўлак экан. Буни ҳар бир мўмин-мусулмон – эркагу аёл, ёшу қари яхши ўзлаштириб олиб, ҳаётига татбиқ қилмоғи лозим.\nАллоҳ таоло бизларни барча ишларда, шу жумладан, сувни тежаш борасида ҳам тўғри йўлга бошласин!\n21:14 / 12.04.2018 2182\nМунажжимлар ҳамиша алдашган (2-қисм)\n19:42 / 13.04.2018 3850\nТопаётган молу мулкимиз ҳалолми?\nМўминмусулмон шахс бировнинг ҳаққидан дўзахга тушишдан қўрққандек қўрқиши зарурдир. Зеро, бировнинг игна миқдоридаги ҳақи туфайли дўзахга тушиб қолиш ҳеч гап давоми...\n3163 15:30 / 26 июль\n515. Абу Ҳурайрадан ривоят қилинади.Расулуллоҳ соллаллоҳу алайҳи васаллам.Бугун ким рўза тутган ҳолда тонг оттирди, дедилар..Мен,, деди Абу Бакр..Ким бугун бемор давоми...\n3936 01:28 / 12.05.2017\nДунёни ўзгартиришга қодир – табассум\n....Қандай яхшилик қилсангиз, шубҳасиз Аллоҳ уни билгувчидир.rdquo Ота ndash онасиз қолган бола нималарни ҳис этади... Ораларимиздан кўпчилигимиз, болалик давоми...\n3405 16:26 / 31.05.2018\n2702 20:29 / 09.05.2018


АЯЖОН… / Саид АҲМАД - 29 Мая 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Май » 29 » АЯЖОН… / Саид АҲМАД\nҚундузхон бош кўтариб атрофга қаради, одамлар аллақачон тарқаб кетган, уни тўрт сутка йўл босиб олиб келган поезд бир зумда бўшаб қолган. Газета киоскаси олдида сочига оқ оралаган, ўрта ёшлардаги бир хотин унга қараб турарди.\nҚундузхон қизнинг кўзига қаради-ю, унда ўз онасининг кўзини кўрди. Юраги тез уриб кетди. Қизчани кўтариб бағрига босди. Лола ётсираб ўзини четга тортди ва хотинга қараб талпинди.\n— Ҳа, қизим, бошим оғрияпти.\n«Қани эди, ўз болаларингга ўзинг бош бўлсайдинг, бахтини кўрсайдинг. Мен сенинг бахтингга шерик бўлмоқчи эмасдим… Сенинг йўқлигингни билдирмасам, болаларинг аёзда совқотмаса, кири ювуқсиз, қозони осиқсиз қолмаса, дейман. Уларни ўзинг ният қилгандек тарбия қилсам, дейман. Байрамларда, тў-ю тамошаларда ўксинмаса, етимлиги билинмаса, дейман…»\nЎгай оналар ҳақида эл оғзига тушган турли-туман латифалар, чидаб бўлмас таъналар тушунчамизга елимдек ёпишиб қолган. Бу муносабатлар ҳамон улар хизматини камситиб келади.\nҚундуз қия очиқ эшикдан қўшни хонага қаради. Хотин Лоланинг қўлтиғига қўйган термометрни олиб чироққа солиб қаради-да, уни бир силкиб стол устига қўйди. Лоланинг каравотчасига энгашиб, унинг кўз милкларини йириб кўрди ва кўтариб, уйнинг у бошидан бу бошига юра бошлади.\nУнинг бу қарашида уч маъно бор эди. Бири, кўпдан соғинган қизини кўришга шошилиш, иккинчиси, севган онасидан ажралган қизнинг изтиробли ҳолатини кўришга юраги дов бермаслик, учинчиси ўгай онага бўлган муносабатда бирон кўнгилсизлик бўлмаганмикин деган шубҳа эди.\n— Ухлаяпти, — деди хотин у ётоқ эшигини очаётганда, — Безовта қилмай қўя қолинг, чарчаб келган, ухласин.\nУ овоз чиқармай бир йўталиб олди-да, ичкари кирди. Стол устидаги кўк абажурли чироқдан Қундузхоннинг юзига ҳавойи бир нур тушиб турарди. «Онасининг ўзи, кўзи ҳам, юз тузилишлари ҳам худди онаси…» дея дилидан ўтказди ота.\nҚундузхон уйғонганда, дадаси катта тошойна олдида юзига совун кўпигини суриб, соқол олаётганди. У апил-тапил кийиниб дадасининг олдига чиқди.


Ўзбекистон Республикаси Президентлигига номзод Баҳром Абдураҳимович Абдуҳалимов ҳақида | Azon.uz - Ахборот-таҳлилий портал\nЎзбекистон Республикаси Президентлигига номзод Баҳром Абдураҳимович Абдуҳалимов ҳақида\n648 12:08 14.10.2021\nХабарингиз бор, жорий йилнинг 24 октябрь куни Ўзбекистон Республикаси ҳукумати ва халқи ҳаётида муҳим сиёсий жараён кутилмоқда. Шу куни Ўзбекистон Республикаси президенти сайлови бўлиб ўтади.\nМамлакатимизда рўйхатга олинган бешта партия ўз номзодларини тасдиқлаб, сайловолди тарғиботини бошлаб юборди.\nШу муносабат билан Azon.uz таҳририяти юртдошларимизни Ўзбекистон Президентлигига номзодларнинг таржимаи ҳоли ва сайловолди дастури билан таништиришни мақсад қилди. Қуйида Ўзбекистон «Адолат» социал-демократик партиясидан кўрсатилган номзод Баҳром Абдураҳимович Абдуҳалимовнинг таржимаи ҳоли билан танишишингиз мумкин.\nБаҳром Абдураҳимович Абдуҳалимов\nЎзбекистон «Адолат» социал-демократик партиясидан\nЎзбекистон Республикаси президентлигига номзод\nБаҳром Абдураҳимович Абдуҳалимов 1959 йил 27 февралда Тошкент шаҳрида ишчи оиласида туғилган.\nМеҳнат фаолиятини 1981 йилда Ливия Араб Республикасида араб тили таржимонлигидан бошлаган. 1983 – 1987 йилларда Ўзбекистон Фанлар академияси Шарқшунослик институтида кичик илмий ходим, 1987 – 1990 йилларда ҳарбий хизматни Яман Араб Республикасида ҳарбий таржимон вазифасида ўтаган.\nБ.А.Абдуҳалимов 1990–2002 йилларда Ўзбекистон Фанлар академияси Шарқшунослик институтида илмий ходим, 2002–2003 йилларда директор ўринбосари, 2003–2004 йилларда Тошкент шаҳридаги Халқаро Вестминстер университетининг проректори, 2004–2006 йилларда Фанлар академияси Шарқшунослик институти директори, 2006–2008 йилларда Ўзбекистон Республикаси Президентининг миллатлараро муносабатлар масалалари ва дин ишлари бўйича Давлат маслаҳатчиси лавозимларида ишлаган.\nБ.А.Абдуҳалимов Марказий Осиё тарихи, фан тарихи, ислом, шарқ қўлёзма асарлари, араб давлатлари, араб тили соҳалари бўйича йирик мутахассис.\nОксфорд ислом тадқиқотлари марказининг «Имом ал-Бухорий» (1996), Британия Кенгашининг «Chevening» (1997), Жанубий Кореянинг «KOICA» (2001) стипендияларига сазовор бўлиб, ушбу мамлакатларда малака ошириш курсларини ўтаган. Илмий тадқиқотларининг натижалари 100 га яқин илмий мақола, рисола ва монографияларда ўзбек, рус, инглиз ва араб тилларида эълон қилинган.\nОилали. Икки ўғил, бир қиз, уч нафар набираси бор. Рафиқаси Т.Қ. Абдуҳалимова – уй бекаси.\nсайловолди дастурининг асосий йўналишлари\n– халқ депутатлари маҳаллий Кенгашларининг ролини кучайтириш орқали ижро ҳокимияти устидан депутатлик ва жамоатчилик назоратини ўрнатиш;\n– барча даражадаги давлат ҳокимияти ва бошқаруви органларига ватанпарвар, профессионал ва фидойи инсонлар келишини таъминлаш;\n– жиноятчиликка, порахўрликка, тамагирликка, зўравонликка қарши муросасиз курашиш;\n– адолатсиз жазо ва жарималарни қайта кўриб чиқиш, бунда, уларни халқнинг реал даромадига мутаносиб бўлишини, шунингдек, жарималар ижтимоий хавфлилик даражасидан келиб чиқиб белгиланилишини таъминлаш;\n– прокуратура, адлия органлари ва суд ходимлари ўртасидаги ижтимоий тенгсизликни тугатиш;\n– адолатли ва мустақил суд-ҳуқуқ тизимини яратиш ишларини давом эттириш, судни том маънода адолат қўрғонига айлантириш;\n– адвокатларнинг нуфузи ва мақомини янада кўтариш;\n– кам таъминланган аҳоли манфаатларини ҳимоя қиладиган бепул давлат юридик ёрдами кўламини янада кенгайтириш;\n– сифатсиз маҳсулот чиқариш ҳамда нарх-наволарни сунъий кўтариш учун кучайтирилган жазо чораларини қўллаш;\n– ижро билан боғлиқ барча ваколатларни ва жазони ижро этиш муассасаларини суриштирув ҳамда тергов ваколатига эга бўлмаган, холис орган – адлия идоралари бошқарувига бериш;\n– мамлакатда ягона тергов органи – Тергов қўмитасини ташкил этиш орқали инсон ҳуқуқ ва эркинликларини халқаро талаблар доирасида таъминлаш;\n– коррупцияга қарши кескин жазо чораларини қўллаш;\n– уй-жойларнинг нархини кескин камайтириш, муҳтожларни муниципал уйлар билан таъминлаш;\n– аҳолининг катта қисми яшаётган қишлоқ ҳаётини тубдан янгилаш;\n– табиий бойликларни, жумладан, табиий газ ва электр энергиясини аввало халққа бериш, четга фақатгина эҳтиёждан ортиғини сотиш;\n– пенсиядаги юқори чекловларни бекор қилиб, ҳар кимнинг муносиб пенсия олишини таъминлаш;\n– мактабгача таълим ташкилотларига болаларни икки ёшдан бошлаб, юз фоиз қамраб олиш;\n– аъло баҳолар билан ўқиган иқтидорли ёшларни давлат ҳисобидан олий таълим олишини кафолатлаш;\n– Мактабгача таълим, Халқ таълими, Олий ва ўрта-махсус таълим вазирликларини ягона – Таълим вазирлигига айлантириш;\n– олий таълим квоталарини бутунлай йўқ қилиш;\n– илм-фанни молиялаштиришни босқичма- босқич ошириб бориш;\n– фан – таълим – ишлаб чиқариш тизимларининг узвий алоқадорлигини таъминлаш;\n– «Озиқ-овқат хавфсизлигини таъминлаш – 2030» концепциясини ишлаб чиқиш;\n– болалар орасида кенг тарқалаётган ясситовонлик, сколиоз, тиш касалликларига қарши курашиш ишларини жадаллаштириш;\n– онкология, сил, қанд касалликларининг олдини олиш;\n– дори-дармон спекуляциясига, нархларни асоссиз оширилишига чек қўйиш;\n– «Жамиятда юриш-туриш, одоб-ахлоқ қоидалари» кодексини яратиш;\n– «Рақамли иқтисодиётда аҳоли бандлигини таъминлаш Концепцияси – 2030» лойиҳасини жорий қилиш;\n– барча тўловларни (жарималар, давлат божлари, йиғимлар ва бошқа мажбурий ундирувлар) давлат бюджетига йўналтирилишини таъминлаш.\nМахсус президент сайлови\n31 14:35 03.12.2021\n414 14:05 03.12.2021\n172 12:10 03.12.2021\n215 11:30 03.12.2021\n151 11:05 03.12.2021\n252 10:30 03.12.2021


Роналду ва Месси, мухлислар ғалабаси! – Ўзбекистон миллий олимпия қўмитаси\nКўплаб ўйинлардан тортиб уяли телефонларгача, ҳар йили янгиланиб турадиган ўйин приставкаларидаги симуляторлардан тортиб, FIFA ва PES компьютер ўйинларига қадар футбол ўз қонун ва қаҳрамонлари билан алоҳида фаолият соҳасига айланди. Табиийки, бу спорт кино сингари санъат турига кириб борди, чунки футболда иштиёқ интенсивлиги ушбу машғулотни киноижодкорлар қўлига ўтказиш учун жуда мос келади. Aммо, энг қизиғи шундаки, индивидуал ўйинчиларнинг тобора оммалашиб бориши ва ўтган афсоналар даврини «бузиш» билан футбол мавзу сифатида, ҳужжатли киноижодкорлар учун энг оммабоп мавзулардан бирига айланди.\nҚаҳрамонларнинг ҳақиқий тарихи, ҳақиқий фактлар, ҳаяжонли таржимаи ҳоллар – бу ҳақиқий спорт мухлиси учун қизиқроқ бўлиши табиий!\nБиз бугун ушбу жанрнинг энг ёрқин намуналаридан бирини сиз билан баҳам кўрмоқчимиз.\nФильм футбол оламининг икки «лагери» вакиллари ҳақида. Ўз даврида учраган «Aрнольд Шварценеггер кучлими ёки Силвестер Сталонне» каби қийновчи саволлардан кўра бу ҳам ёмон эмас. Оқми ёки кўк-анорлилар? Кўҳна ёки янги дунё?\nРоналду ёки Месси?\n«Роналду ва Месси» ҳужжатли фильми ҳақиқий томоша бўлиб, унда мухлислар ёки футбол ишқибозлари ўзларининг барча саволларига жавоб топадилар. Бу афсонавий футболчилар қаерда ўсган? Уларнинг биринчи мураббийи ким бўлган? Уларнинг карьерасига ким таъсир қилган? Энг яхши статистика кимда? Энг муҳими, улардан қайси бири инсоният тарихидаги энг яхши футболчи?\nВақтлар архивида томошабинларга сэр Aлекс Фергюссон, Девид Бекхэм, Жерар Пике каби футбол оламининг ёрқин вакиллари жавоб беришга ҳаракат қилган ушбу ва бошқа жумбоқларга жавоб топадилар.\nЁқимли томоша тилаймиз!\n16 May, 2020|Спорт ва маданият, Янгиликлар|


РАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМНИНГ АҲЛИ АЁЛЛАРИГА ВА ФАРЗАНДЛАРИГА РАҲМАТ БЎЛГАНЛАРИ (ИККИ ОЛАМ САРВАРИ) — KUKALDOSH.UZ\n14.02.2019 / - Ислом тарихи, Янгиликлар\nВАСАЛЛАМНИНГ АҲЛИ АЁЛЛАРИГА ВА\nФАРЗАНДЛАРИГА РАҲМАТ БЎЛГАНЛАРИ\nАнас розияллоҳу анҳудан ривоят қилинади: «Мен Расу-луллоҳ соллаллоҳу алайҳи васалламдан кўра фарзандларига меҳрибонроқ кишини кўрмадим. Фарзандлари Иброҳим Ма-дина оилаларидан бирида эмизилар эди. У зот ўғилларини кўргани борсалар, биз ҳам бирга борар эдик. Уйга кирганла-рида уй мўрисидан тутун чиқиб турарди. Иброҳимнинг сут отаси темирчи ва заргар эди. Кейин Пайғамбар соллаллоҳу алайҳи васаллам фарзандлари Иброҳимни қўлларига олар-дилар ва уни ўпиб, яна ўрнига ётқизар эдилар».\nАмр ибн Саъид розияллоҳу анҳудан ривоят қилинади: «Иброҳим вафот этганда Расулуллоҳ соллаллоҳу алайҳи ва-саллам: «Ўғлим Иброҳим кўкрак сутидан чиқмаган вақтида вафот этди. Унинг икки энагаси бор. Ҳали улар жаннатда эмизишни охирига етказиб қўядилар», дедилар. Иброҳим вафот этганида ўн олти ёки ўн етти ойлик гўдак эди».\nПайғамбаримиз соллаллоҳу алайҳи васаллам уй-рўзғор ишларида ҳам оилаларига қарашар эдилар.\n«Оиша розияллоҳу анҳодан: «Пайғамбар соллаллоҳу алайҳи васаллам оилалари ҳузурида нима билан машғул бўлардилар?» деб сўрадим. У: «Пайғамбар соллаллоҳу алайҳи васаллам оилаларининг хизматида бўлардилар. Намоз вақти кирса, намозга чиқардилар. У зот асло калон-димоғ бўлмаганлар. Кўпинча ўз юмушларини ўзлари бажа-рардилар», деб жавоб бердилар.\nОиша розияллоҳу анҳодан ривоят қилинади: «Расулуллоҳ соллаллоҳу алайҳи васаллам кийимларини ўзлари тикар, ка-вушларини ўзлари ямар ва сизлар ўз уйингизда нима қил-сангиз, у зот ҳам шуни қилардилар».\n«Оиша розияллоҳу анҳога: «Расулуллоҳ уйда бўлган вақтларида нима қилардилар?» дейишди. Оиша розияллоҳу анҳо: «Расуллулоҳ ҳам оддий бир инсон эдилар. Кийимла-рини ўзлари тозалаб, қўйларни соғардилар», дедилар».\n«Мурувват карвони» Сурхондарёга етиб борди


Новости Узбекистана > Версия для печати > “Билимлар куни” тадбирлари бўлиб ўтди. Олдинда ҳал қилиниши лозим бўлган муаммолар бисёр\nГлавная > ЖАМОАТЧИЛИК > “Билимлар куни” тадбирлари бўлиб ўтди. Олдинда ҳал қилиниши лозим бўлган муаммолар бисёр\n“Билимлар куни” тадбирлари бўлиб ўтди. Олдинда ҳал қилиниши лозим бўлган муаммолар бисёр\n5 сентябр куни Самарқанд вилоятидаги таълим муассасаларида “Азиз ва ягонамсан, жонажон Ўзбекистоним” шиори остида “Билимлар куни”га бағишланган тадбирлар бўлиб ўтди. Уларда вилоят, туман ва шаҳарларнинг давлат ва бошқарув органлари раҳбарлари, ота-оналар, жамоатчилик вакиллари қатнашдилар.\nСамарқанд шаҳридаги 21-умумтаълим мактабида ҳам “Билимлар куни”га бағишланган тадбир кўтаринки руҳда ўтди. Унда сўзга чиққан мактаб директори Сайёра Меликова барча тўпланганларни, айниқса, мактабга биринчи қадамини қўйган 228 нафар ўқувчи ва уларнинг ота-оналарини чин дилдан қутлади. Биринчи синф ўқувчиларига дарслик ва 12 хил ўқув анжомларидан иборат Президент совғаси топширилишини маълум қилди.\nАна шундай тадбирлар вилоятдаги 1228 та таълим муассасасининг ҳаммасида ўтказилди. Улардан 1200 тасини умумтаълим мактаби, 9 тасини махсус мактаб-интернат ташкил этади. Яна иккита Меҳрибонлик уйи ва 17та “Баркамол авлод” болалар маркази фаолият юритди.\nУмумтаълим мактабларининг сиғими 527 мингдан ортиқроқ ўқувчи ўрнини ташкил этган ҳолда, уларда 683 минг нафар ортиқ ўқувчи таълим-тарбия олади. Мактаблар қувватига нисбатан ўқувчилар сони ўртача 1,3 коэффицентни ташкил этади. Аммо айрим мактабларда ўқувчилар сони уларнинг сиғимига қараганда икки баробар кўпроқдир.\nЎқувчиларга 46 минг нафардан ортиқ ўқитувчи таълим беради. улардан 37 минг нафарга яқини ёки 80 фоизи олий маълумотга эга.\nҲозирча ҳамма мактабда ҳам спорт зали бор деб бўлмайди. Ҳаммаси бўлиб 799 та спорт зали мавжуд бўлиб, бу мактабларнинг умумий сонидан 67 фоизни ташкил этади.\n2018-2019 ўқув йили учун 226 номдаги жами 3,3 миллионга яқин дарсликка буюртмалар шакллантирилиб, бугунги кунга келиб 87% етиб келган.\nКўриниб турганидек, халқ таълими тизимида ҳали қилинадиган ишлар бисёр. Таълим ва тарбия тизимини янада юксалтириш учун мавжуд муаммоларни бартараф этиш шу куннинг асосий талаби бўлиб турибди.


Германия суди миллатчига олий жазо берди\n29 май 2022, Тошкент вақти: 01:24\nАлександ Виенс устидан маҳкама жараëнида 200 дан ошиқ полициячи хавфсизликни таъминлашга жалб қилинган.\n11 ноябр куни Дрезден суди асли мисрлик ҳомиладор аëлни суд залида чавақлаб ўлдирган асли россиялик миллатчи Александр Виенсни Германиядаги энг олий жазо - умрбод қамоққа ҳукм қилди.\n31 яшар Марва ал-Ширбинийни ўлдирган Александр Виенс саломатлигига доир судга топширилган янги ҳужжатларнинг ҳукмни кечиктириши борасида хавотирларга қарамай¸ Дрезден суди 11 ноябр куни кутилган ҳукмни эълон қилди.\nАслида Россиянинг Перм минтақасида туғилиб¸ 2003 йили Германия фуқаролигини олган Виенс¸ Россия Бош прокуратураси Дрезден судига юборган ҳужжатларга кўра¸ Германияга келгунига қадар шезофрения ташхиси билан даволанган ва айнан руҳий хасталиги боис¸ армияда хизмат қилишдан озод этилган.\nРоссия прокуратураси маҳкамага ҳукм чиқиши арафасида факс орқали жўнатган ҳужжатларга кўра¸ асли исми Александр Игоревич Нелсин бўлган Виенсга 2000 йили вақт-вақти билан оғирлашиб турувчи шезофрения ташхиси қўйилган.\nВиенс Марва ал-Шибринийни суд залида¸ гувоҳлар кўз ўнгида чавақлаганидан сўнг немис руҳшунослари ўтказилган текширув натижасида¸ унинг руҳан соғлом экани ва маҳкамага тортилиши мумкинлиги ҳақда хулоса берган. Ҳукм чиқиши арафасида руҳшунос экспертнинг ҳакамлар олдида яна бир бор кўрсатма бериши белгиланган. Чоршанба кунги ҳукм немис ҳакамларининг Россиядан келган ҳужжатлардан кўра¸ ўз экспертлари хулосасини ишончлироқ деб топганини кўрсатди.\nРоссияда туғилиб¸ сўнгра узоқ йиллар ëлғиз онаси билан Қозоғистонда яшаган Александр Виенс¸ суд олдида берган кўрсатмаларида ўзининг хорижийларга душманона руҳда эканини тан ола туриб¸ айни пайтда бу душманлик қотиллик мотиви эмаслигини таъкидлади.\nСуд залига юзига чанғичилар ниқоби ëпиб¸ кўзига қора кўзойнак тақиб келаëтган Виенс¸ прокурорнинг таъкидича¸ ал-Ширбинийни ўлдирганидан зинҳор афсус билдирмаган ва марҳум оиласидан кечирим ҳам сўрамаган.\nАлександ Виенс устидан якунланган суд жараëни нафақат Германия¸ балки мусулмон дунëсида яқиндан кузатилди ва аксар мусулмонлар бу қотилликни немислар¸ қолаверса европаликларнинг Исломга тоқатсизлигининг яққол намунаси дея талқин этмоқдалар. Хусусан¸ Миср матбуоти Марва ал-Ширбинийни ҳижоб учун шаҳид кетган дея талқин этмоқда.\nМиср ва Эронда норозилик намойишларига туртки бўлган бу қотилликдан бир ҳафта ўтиб¸ Германия канцлери Ангела Меркел Миср президенти Ҳусни Мубарекка ўз ҳамдарлигини билдирган бўлса-да¸ у мазкур қотилликка жамоатчилик олдида муносабат билдирмади.\nАслида фожиа тафсилотлари ўтган йил ëзига бориб тақалади.\n“Ëзнинг иссиқ бир кунида”мисрлик олий маълумотли фармацевт Марва ал-Ширбиний уч яшар қизалоғини Дрездендаги жамоат боғларидан бирининг болалар ўйнайдиган майдончасига олиб боради.\nУ майдончадаги арғимчоқда учаëтган Александр Виенсга яқинлашиб¸ ундан қизалоғини учириш учун арғимчоқни бўшатиб қўйишни сўрайди. Ҳижобли аëлнинг бу гапига жавобан Виенс унга “террорчи, қанжиқ” дея бақира кетади.\nОрадан бир неча кун ўтиб¸ Александр Виенс жарима ҳақдаги полиция қарори устидан шикоят қилиб маҳаллий судга мурожаат қилади. Марва ал-Ширбиний маҳкаманинг 31 июл кунги эшитувларида қатнашади¸ аммо у суд залидан чиқиб кетаëтганида Александр Виенс унинг ортидан югуриб бориб¸ унга 18 сантиметрлик ошхона пичоғи билан ҳамла қилади.\n16 жойидан чавақланган Марва жон беради¸ уни ҳимоя қилишга уринган эри¸ Германия институтларининг бирида генетик сифатида тадқиқот ўтказаëтган Элви Али Оказ ҳам бир неча жойидан пичоқ зарби ейди.\nПрокурор¸ уч ойлик ҳомиладор аëлни ўлдириб¸ унинг эрини бир умр ногирон қилган Александр Виенсга мамлакат қонунчилигидаги энг олий жазо – умрбод қамоқ жазосини сўради.\nЎз якуний баëнотида прокурор Франк Ҳейнриҳ 204 йили Германияга келган ал-Ширбинийлар оиласини мамлакат муҳтож бўлган муҳожирлар деб атади¸ қотил¸ асли немис Виенс кабиларни эса¸ аксинча Германияга мутлоқ кераксиз муҳожирлар деди.\n- Бугун Германияга айбланувчи каби мамлакатимизга ваҳший ғоялар билан келиб¸ қўлига Германия паспортини олгач¸ ўзини кимдир деб хаëл қиладиган одамлар мутлақ керак эмас¸ деди прокурор якунловчи нутқида.


Энг яхши ихтиролар аниқланди\nКеча пойтахтимизда энг яхши интеллектуал мулк объекти — “Yangi intellekt” анъанавий танловининг жорий йилги ғолибларини тақдирлаш маросими бўлиб ўтди.\nЎзбекистон Республикаси Интеллектуал мулк агентлиги томонидан қатор вазирлик ва идоралар билан ҳамкорликда ташкил этилган тадбирда олий ўқув юртлари профессор-ўқитувчилари, олимлар, тадқиқотчилар қатнашди.\nЮртимизда Президентимиз раҳнамолигида илмий-техник ижодкорликни рағбатлантириш, инновация фаолиятини ривожлантириш, интеллектуал мулкни ҳуқуқий ҳимоя қилиш борасида кенг кўламли ишлар амалга оширилаётгани таъкидланди.\nБир неча йилдан бери ўтказилаётган “Yangi intellekt” танлови ҳам бу борада алоҳида ўрин тутмоқда. Бинобарин, танлов мамлакатимизнинг интеллектуал мулк соҳасидаги ютуқларини кенг намойиш этиш, иқтидорли ёшларни илмий фаолиятга жалб қилиш, янги технологиялар, товарлар ҳамда рақобатдош маҳсулотлар тайёрлашни янада фаоллаштириш, соҳага инвестициялар йўналтириш ва ишлаб чиқаришга истиқболли лойиҳаларни жорий этишга кўмаклашаяпти.\nБу галги танловда қатнашиш мақсадида кейинги уч йилда ихтиролар, фойдали моделлар ва саноат намуналари учун патент олган жисмоний ҳамда юридик шахслар, шунингдек, миллий дастурий маҳсулот ишлаб чиқувчилардан аризалар келиб тушди. Ҳар бир йўналиш бўйича ўнтадан энг яхши ариза танлаб олинди ва он-лайн тарзда овоз бериш учун агентлик сайтига жойлаштирилди. Унинг якунлари бўйича “Энг яхши ихтиро”, “Энг яхши фойдали модель”, “Энг яхши саноат намунаси” ва “Энг яхши дастурий маҳсулот” йўналишларида учтадан ғолиб аниқланди.\nХусусан, Абу Райҳон Беруний номидаги Тошкент давлат техника университети олимлари томонидан яратилган “Токни кучланишга ўзгартиргич” номли ишланма жорий йилдаги энг яхши ихтиро, деб топилди. Тошкент тўқимачилик ва енгил саноат институти тадқиқотчилари ишлаб чиқарган “Занжирли узатма” номли лойиҳа энг яхши фойдали модель, “Совпластитал” корхонасининг “Барг” безак ликопчаси идишлар тўплами энг яхши саноат намунаси, деб эътироф этилди.\n— Танловнинг “Энг яхши ихтиро” номинациясида “Ишемик инсультнинг патогенетик турларини дифференциал ташхислаш усули” номли лойиҳам билан қатнашиб, учинчи ўринни қўлга киритдим, — дейди Тошкент педиатрия-тиббиёт институтининг илмий тадқиқот лабораторияси мудири, тиббиёт фанлари номзоди Хуршидахон Расулова. — Биламизки, инсоннинг инсультга чалинишига бир неча сабаблар омил бўлади. Мазкур ишланманинг ўзига хослиги шундаки, у инсультга йўлиққан беморларга ташхисни тўғри қўйиш ва шу орқали қандай даволаш чораларини қўллашни белгилайди. Бу янгилик ҳозирги кунда МДҲнинг қатор мамлакатлари ва Европа давлатларида ҳам муносиб эътироф этилиб, биз яратган усулга қизиқиш ортиб бораяпти. Бу бизга ғурур бағишлаб, янги изланишларга ундайди.\nМамлакатимизда ахборот-коммуникация технологиялари соҳасини ривожлантиришнинг долзарб жиҳатларини акс эттирадиган “Энг яхши дастурий маҳсулот” номинацияси ҳам алоҳида эътиборга сазовордир. Шу боис тадбирда Ўзбекистонда дастурий таъминот ишлаб чиқувчилар фаолиятини рағбатлантириш мақсадида улар ҳар томонлама қўллаб-қувватланаётгани айтиб ўтилди. Давлатимиз раҳбарининг 2013 йил 20 сентябрда қабул қилинган “Мамлакатимизнинг дастурий таъминот воситалари ишлаб чиқувчиларини рағбатлантиришни янада кучайтириш чора-тадбирлари тўғрисида”ги қарори бу борада муҳим омил бўлиб хизмат қилаётир.\nТанлов якунларига кўра, “Энг яхши дастурий маҳсулот” йўналишида Тошкент ахборот технологиялари университети мутахассислари томонидан яратилган “Кардиологик сигналларни киритиш, қайд қилиш ва ишлов бериш” тизими биринчи ўринга муносиб кўрилди.\nМазкур рукндаги бошқа мақолалар: « Келажагимиз ворислари\tИстиқлолнинг навқирон авлоди эртанги кунимизнинг бунёдкорларидир »


Далаларда танклар пахта теради…\nЛобар Яқинда Сирдарё вилоятидаги Сардоба туманининг Темур Малик номидаги ширкат хўжалигига Фарғона вилоятидан икки мингга яқин аскар пахта териш учун ҳашарга олиб келинди.\nБироқ ҳарбий ҳашарчиларнинг келиши маҳаллий аҳолини қувонтираётгани йўқ. Чунки аҳолининг асосий даромади пахта теримидан.\n“Ўзимиз терганимиз яхши бўларди. Аскарлар келибди. Бизга ўхшаган камбағалларга қийин бўлади. Хўжаликнинг ўзида ёшларга иш йўқ. Улар ёз-кузда қилган даромадини қишда олти ой ётиб ейди. 3-4 кундан бири пахтанинг килоси 50 сўм бўлди. Шу пайтгача 40 сўмдан олар эдик. Бола-бақра билан 200 килограмм терардик. Ҳозир уйида эмаклаб қолган чолгача пахта теряпти”, - деди хўжаликда яшовчи Тўлғаной Абдураҳмонова.\nОта-оналарнинг айтишича, бошланғич мактаблар ўқитувчилари ҳам пул ишлаш мақсадида теримга чиқиб кетган. Шунинг учун айрим мактабларда бошланғич синфларга деярли дарс ўтилмаяпти.\nТаъкидлаш керакки, Сирдарёнинг Қозоғистон билан чегарадош ҳудудларида яшовчи аҳоли ҳар йили пахта териш учун қўшни давлатга йўл оларди. Чунки уларни Ўзбекистонда терилган пахтага тўланадиган нарх қониқтирмасди. Бу йил Қозоғистонга бориб, пахта терадиган сони анча камайиб қолди.\n“Бу йил пахта ҳам, нархи ҳам яхши. Илгари Қозоғистонга ўтиб, пахта терар эдик. Қийин эди, тўсиқлар кўп эди. Ҳозир ўзимизда кунига 140-150 килограммдан пахта теряпмиз. 3 кунда 27 минг сўм, бир кунда 8 минг сўм олдим. Бугун ҳамма далада. Одамлар оилавий теряпти. Кунига 600 килограмм пахта терадиган оилалар бор”, - деди сирдарёликлардан бири.\nУнинг билдиришича, ҳозир ўқитувчидан тортиб, қуйи синф ўқувчиларигача ўзидан билиб пахта бермоқда.\nСирдарё туманининг Иброҳим Каримов номидаги жамоа хўжалигидаги фермерлардан бирининг сўзларига кўра, аввалги йилларда фермерлар банклардан пул ололмай, жуда кўп вақтини йўқотарди. Бу йил эса банк ходимларининг ўзи далага келиб, кунлик терим пулларини тарқатиб кетяпти.\nҲар йили бўлганидек, бу йил ҳам вилоятдаги барча талабалар ва юқори синф ўқувчилари пахта теримига жалб этилган. Оқолтин туманида пахта тераётган талабалардан бирининг таъкидлашича, бу йил улар учун нисбатан анча яхши шароит яратилган.\n“Ётадиган жойимиз пол қилинган. Овқатимизда гўшт бор. Сувимиз бор. Қизларнинг ошхонаси ресторандек. Олдин 150 талаба келган бўлса, ҳозир 400 та келган. Терим пуллари вақтида берилади. Пахтанинг килограмми 57 сўм бўлган”, - деди талаба.


Новости Узбекистана > Версия для печати > Парижда яшаган темурийзода нега Ватанига келолмаган?\nГлавная > Маданият ва саънат > Парижда яшаган темурийзода нега Ватанига келолмаган?\n1992 йилнинг ёзида илк марта Парижга халқаро илмий конференцияга борганман. Самарқанд тарихи ва маданиятига бағишланган ушбу конференция ЮНЕСКО қароргоҳида бўлиб ўтган эди.\nАнжуман кунлари француз ҳамкорларимиздан бири, профессор Франц Грене “Парижда Темур ва темурийлар тарихи ҳамда маданияти билан шуғулланувчилар бирлашмаси борлигини эшитганмисиз?” деб сўраб қолди.\n– Агар хоҳласангиз, мен сизни ассоциация раҳбарлари билан таништираман, – деди Франц.\n– Яхши бўларди.\nОрадан бир кун ўтгач, Франц билан ассоциациянинг бош котибаси Фредерик Брессанд хонимнинг уйига бордик. Бу ерда бизни бир неча киши кутиб турарди. Улар билан танишдик. Шу ерда биринчи марта Темурийлар ассоциацияси президенти, профессор Люсьен Керэн билан танишдим. Профессорнинг Ўзбекистонга ва Амир Темурга чуқур, самимий ҳурмати бор экан. Ўша куни алламаҳалгача суҳбатлашдик, суҳбат орасида профессор Люсьен Керэн мендан "Парижда яшаган темурийзода Исломбек Худоёрхон ҳақида эшитганмисиз", деб сўради. Мен “йўқ” жавобини бергач, профессор “Эртага сизни Исломбек Худоёрхон дафн қилинган қабристонга олиб борамиз”, деди.\nЭртаси Люсьен Керэн, Фредерик Брессанд хоним билан бирга Париждаги машҳур Пьер ла Шез қабристонига бордик. Бу катта ва қадимий қабристонда Франциянинг машҳур инсонлари абадий уйқуда ётишибди. Қабристонга зиёратга келувчилар қийналмаслиги учун кириш эшиги олдида қабрларнинг жойлашиши ҳақида маълумот берилган. Маълумотнома билан танишиб, қабристон маркази томон юрдик. Марказда баландлиги тахминан уч метрлик девор бор эди. Биз деворнинг олдига келиб, тўхтадик. Деворда махсус идишларни ўрнатиш учун тўртбурчак кавакчалар ясалган. Исломбек Худоёрхон ва унинг рафиқаси Александра Худоёрхоннинг хоклари девордаги кавакларга ўрнатилган экан. Каваклар пастига француз тилида “Исломбек Худоёрхон (1889-1983)” ва “Александра Худоёрхон (1894-1972)” сўзлари битилган. Девор ёнига тиз чўкиб, икки ватандошимнинг руҳи покларига бағишлаб, Қуръон тиловат қилдим.\nКейинги учрашувимизда Люсьен Керэн Исломбек Худоёрхон ҳақидаги хотираларини сўзлаб берди ва Исломбекнинг бир суратини, бир нечта хатлари нусхасини совға қилди.\n– Ўзбекистонга борганингизда жаноб Исломбек ҳақида мақолалар ёзинг. Ўзбек халқи ўзининг бундай машҳур ва фидойи ўғли ҳақида албатта билиши керак, – деди у.\nЎзбекистонда Исломбек Худоёрхон ҳақидаги мақолаларим матбуот орқали эълон қилингач, у кишининг жиянлари Темурбек Худоёрхонов, Музаффархон Ҳайдаров ва таниқли олим, профессор Шариф Юсупов билан танишиб, суҳбатлашдим. Исломбек Худоёрхон ҳақидаги маълумотларим аста-секин йиғилиб, йирик бир мақолага етарли даражага етди. Қуйида ўша маълумотларнинг айримларини сизга илинмоқчиман.\nПарижда яшаган темурийзода Исломбек Худоёрхон Тошкент шаҳридаги Қашқар маҳалласида, Қўқон хони Худоёрхоннинг иккинчи ўғли Муҳаммад Аминбекхон хонадонида таваллуд топган. Мустақил Қўқон хонлиги Россия империяси томонидан ағдарилиб, унинг ўрнига Туркистон генерал-губернаторлигига қарам Фарғона вилояти ташкил этилганидан сўнг Муҳаммад Аминбек 1876 йилда Қўқондан Тошкентга кўчиб келиб, бу ерда ҳовли жой сотиб олади.\nҚўқон хонлиги билан Россия империяси ўртасида имзоланган тинчлик шартномаси бўлишига қарамай, Оқ подшо маъмурияти турли найранг ва баҳоналар билан Қўқон хонлигини йўқ қилишга эришади. Император Александр II фармонига кўра, хонлик ўрнида Россия империясига қарам Фарғона вилояти тузилади.\nМарҳум профессор Шариф Юсуповнинг аниқлашича, Исломбек дастлаб етти йил Оренбургда, кейин икки йил Москвада ўқийди. Россияда Октябрь тўнтариши содир бўлганида Исломбек 28 ёшда эди. Хоннинг набираси, бунинг устига Оқ подшо тизимидаги ҳарбий ўқув юртини тугатган Исломбек учун Туркистонда қолиш жуда хавфли эди. Шу боис, у хорижга кетишга қарор қилади. Исломбекнинг қай тарзда Парижга бориб, у ердаги Афғонистон элчихонасида иш бошлагани тўғрисида аниқ маълумот сақланмаган. Ш.Юсуповнинг ёзишича, Исломбек Афғонистон ҳукумати номидан Франция ва Швейцарияда элчихоналар ташкил этиб, қарийб 50 йил давомида дипломатия соҳасида меҳнат қилган. Шунингдек, домла Исломбекнинг Францияга Москва орқали чиқиб кетганини таъкидлайди.\nИсломбек Франциядаги Афғонистон элчихонасида ишлаган пайтида кўплаб туркистонлик муҳожирларга амалий ёрдам беради.\nИсломбек Худоёрхон ХХ асрнинг 50-йилларида француз олими Люсьен Керэн билан танишгач, улар ўртасида яқин дўстлик пайдо бўлади. Айниқса, Люсьен Керэннинг Амир Темур ва темурийлар тарихи билан қизиқиши бу дўстликни янада мустаҳкамлайди.\nЛюсьен Керэннинг айтишича, у ўтган асрнинг 60-йилларида СССРга илмий сафар билан келади. Француз олимлари Ўзбекистондаги Мирзачўлни ўзлаштириш тажрибаси билан қизиқади. Люсьен Керэн сафарга жўнашидан олдин Исломбек билан учрашади. Исломбек унга янги фотоаппарат ва бир нечта плёнка бериб, Ўзбекистондаги Амир Темур ва темурийлар билан боғлиқ барча нарсаларни расмга олишни сўрайди. Ўзбекистонга келган Люсьен Керэн Тошкент, Самарқанд ва Шаҳрисабз шаҳарларида бўлиб, бу шаҳарлардаги ёдгорликларни суратга олади. Парижга келиб барча плёнкадаги кадрларни қоғозга чиқариб, Исломбекка беради. Исломбек ҳар бир суратни диққат билан кузатар экан, Люсьен Керэнга қараб “Кўрдингизми, менинг аждодларим қандай буюк цивилизация яратганлар. Афсуски, буларни ўз кўзим билан кўриш ҳуқуқидан маҳрумман” дейди кўзларига ёш олиб.\nИсломбек Худоёрхоннинг дипломатия соҳасидаги хизматлари Франция, Швейцария ва Афғонистон ҳукуматлари томонидан юксак қадрланган. У Франциянинг юксак мукофоти “Фахрий легион”, Афғонистоннинг “Вафо нишони” (Афғонистонда бундай орденнинг биринчиси подшо Омонуллахонга, иккинчиси Исломбек Худоёрхонга насиб этган, холос) орденларига, Швейцариянинг хорижликларга бериладиган юксак мукофотларига сазовор бўлган.\n1972 йилда Исломбекнинг хотини Александра хоним вафот этади. Уларнинг фарзанди йўқ эди. Шу сабабли Исломбек ёлғизланиб қолади. У элчихонада ишлаб юрганида бир неча ёш афғон йигитларига оталиқ қилиб, уларни тарбиялаган, Францияда ўқитган эди. Тахминларга кўра, Исломбек жаноблари Афғонистоннинг бўлажак подшоҳи Муҳаммад Зоҳиршоҳни Францияда тарбия қилган. У кишининг яна бир тутинган ўғли, доктор Акром жаноблари ҳам Исломбекнинг тарбиясини олиб, моҳир элчи бўлиб етишади ва узоқ йиллар мобайнида Афғонистоннинг Франциядаги элчихонасини бошқаради.\nПарижга навбатдаги илмий сафарим чоғида Исломбек Худоёрхон ҳақида бирор-бир янги маълумот олиш мақсадида Фредерик Брессанд хоним билан Афғонистон элчихонасига бордик. Афсуски, элчихона ёпиқ экан. Бу ерда биргина қоровул бўлиб, у элчихона анча вақтдан буён ёпиқ экани, элчи доктор Акром оиласи билан Америкага доимий яшаш учун кўчиб кетганини айтди.\nЁлғизланиб қолган Исломбек жаноблари бир неча марта СССР элчихонасига мурожаат қилиб, ўз Ватани – Ўзбекистонга боришга рухсат беришларини сўрайди. Аммо ҳар доимгидек рад жавобини олади. Она юртига қайтишдан умидини узган Исломбек Швейцарияга боришга қарор қилади. Бу ерда Монтре шаҳарчасидаги Валмонт қариялар уйига жойлашиб, то умрининг охиригача, яъни 1983 йилгача шу ерда яшайди. Васиятига биноан унинг хокини Парижга келтиришиб, хотинининг ёнига, Пьер ла Шез қабристонига дафн этадилар.\nИсломбек Худоёрхоннинг ўлимидан олдин дўсти, профессор Люсьен Керэнга ёзган мактубини ўқир эканман, унда Исломбекнинг Ватанига, сингиллари ва жиянларига бўлган соғинчи, Ватанини бир бор кўриш насиб этмай мусофирликда жон бераётгани учун ўкинч ҳислари баён этилганига гувоҳ бўлдим. ХХ аср халқаро дипломатиясида ёрқин из қолдирган, Шарқ ва Fарб мамлакатлари ўртасидаги сиёсий ва маданий алоқаларга мустаҳкам кўприк қурган улуғ ватандошимиз Исломбек Худоёрхон билан ҳақли равишда фахрланишимиз лозим.


15:02 / 07.03.2017\nИроқ армиясининг илғор бўлинмалари Мўсулни ИШИДдан озод этиш амалиёти давомида шаҳардаги ҳокимият биносини эгаллади. Al Sumaria телеканали хабарига кўра, мамлакат бош вазири Ҳайдар ал-Ободий шаҳарга келган. Бу бош вазирнинг ушбу шаҳарга 2014 йилдан буён, яъни шаҳар жангарилар қўлига ўтганидан буён илк ташрифидир.\nШунингдек, ироқлик ҳарбийлар Найнава вилояти ҳокимият биноси ҳамда Ал-Хурия кўприги устидан назорат ўрнатган.\nҲарбийлар Ироқ марказий банки биносини қўлга киритган, жангарилар бу бинодан ўтган 2 йил давомида суд мажлислари ўтказиш учун фойдаланиб келаётганди.\nМўсулни ИШИДдан озод этиш учун кенг кўламли ҳарбий амалиёт 2016 йилнинг октябрида бошланганди. Ҳукумат қўшинлари 2017 йилнинг 18 январида шаҳарнинг шарқий қисмини эгаллади. Мўсулнинг ғарбий қисмини озод этиш бўйича навбатдаги юриш 19 февраль куни бошланганди, ой охирида шаҳарни ташқи дунё билан боғлаб турган охирги йўл Ироқ армияси назоратига ўтди ва ИШИД шаҳардан жангарилари ҳамда ҳарбий техникасин олиб кетиш имконидан маҳрум бўлди.\nШу куннинг ўзида ташкилот раҳбари Абу Бакр ал-Бағдодий мағлубиятни тан олди.\nАҚШ Афғонистон ва Тожикистон чегарасидаги жангарилар базаларига зарба берди


Имом Мотуридий адашмаган ёхуд нима учун айрим кимсалар мужтаҳид имомларнинг йўлларини хато деб айтмоқда? - zarnews.uz\nИмом Мотуридий адашмаган ёхуд нима учун айрим кимсалар мужтаҳид имомларнинг йўлларини хато деб айтмоқда?\nКейинги вақтларда ижтимоий тармоқларда “Мотуридийлар, Ашъарийлар адашган” қабилидаги турли хил маърузалар кўпайиб қолган. Жумладан, яқинда Абдуллоҳ Зуфар номли шахснинг “Аллоҳ қаерда? Мотуридий ва Ашъарийлар” мавзусидаги суҳбатини тингладим. Бу каби маърузаларни эшитган сари, айтаётган гаплари ҳеч бир илмий асосга эга эмаслигини тушуниб борарканман, кўплаб саволлар қийнай бошлайди.\nНима учун етарлича диний илмга эга бўлмаган, саводсиз кимсалар мужтаҳид имомларнинг йўлларини хато деб айтмоқдалар? Уларнинг мақсадлари нима? Нима учун ўн асрдан зиёд вақтдан буён бир жамоа бўлиб, “Ҳидоят имоми” дея ўзлари ном берган имомга эргашиб келаётган мусулмонларни ва алломаларни энди улар адашган демоқда? Улар наҳотки Расулуллоҳ соллаллоҳу алайҳи васалламнинг “Аллоҳ таоло умматимни ҳеч қачон залолат устида жамламайди” (Имом Ҳоким ибн Аббос розияллоҳу анҳудан ривоят қилган) деган ҳадисларидан кўр-кўрона кўз юмадилар? Ваҳоланки, бугунги кунда дунёдаги мусулмонларнинг 92,5 фоизи Аҳли сунна вал жамоа мазҳабидадир. Яъни, Мотуридий, Ашъарий йўналишида амал қилиб келмоқда. Агар бу мазҳаб хато йўналишда бўлса эди, Аллоҳ таоло унинг умрини узоқ ва унга эргашувчилар сафини бунчалик кўп қилиб қўймаган бўлар эди.\nШунингдек, юртимизда сунний эътиқодидаги икки йирик таълимотлардан бири бўлмиш Мотуридийлик ақидавий йўналиши кенг ёйилган. Бу йўналиш асосчиси юртдошимиз - Фиқҳ олими, калом илмининг мотуридийлик йўналиши асосчиси “Имом ал-ҳудо” (“Ҳидоят йўли имоми”), “Имом ал-мутакаллимин”, (“Мутакаллимлар имоми”) номлари билан улуғланган Абу Мансур Мотуридийдир.\nИмом Мотуридийга Ислом уламолари турли хил илмий унвонларни берганлар. Масалан, “Имомул ҳудаа” (ҳидоятга бошловчи имом), “Аламул ҳудаа” (ҳидоят маёғи), “Мусаҳҳиҳу ақоидил муслимийн” (мусулмонларнинг ақидаларини ҳар хил бидъат ва хурофотлардан тозаловчи киши), “Раису Аҳлис суннаҳ” (Аҳли сунна вал жамоа раиси) ва бошқалар. Бу сифатлар ва унвонлар у кишининг ўз издошлари қалбидан чуқур жой олганини, суннатга ёрдам бериш ва ҳимоя қилиш йўлида салмоқли натижаларга эришганини кўрсатади.\nИмом Мотуридий раҳматуллоҳи алайҳ тафсир, ақида ва фиқҳ фанларига оид бир қанча китоб ёзиб, улкан илмий мерос қолдирганлар. Масалан, Қуръони карим тафсирига доир “Таъвилоту аҳлис-сунна” китобини ёзган. Ҳижрий 775 йилда вафот этган имом Абдул Қодир Қураший бу китобга: “У тафсир бобида ҳеч қандай асар унга тенг келолмайдиган бир китобдир. Ҳатто бу фан соҳасида ундан олдинги ёзиб кетганларнинг асарлари ҳам унга яқин келолмайди”, деб таъриф берган.\nИмом Кафавий Имом Мотуридийнинг таржимаи ҳоли ҳақида шундай дейди: “Мутакаллимларнинг имоми, мусулмонларнинг ақидаларини ҳар хил бидъат ва хурофотлардан тозаловчиси бўлган бу кишига Аллоҳ таоло тўғри йўлга ҳидоят қилиб қўйиш билан мадад берган эди. Шунинг учун ҳам у тўғри динни ҳимоя қилишга бел боғлаб улкан асарлар битди. Ботил ақидалар соҳибларининг сўзларига раддиялар берди”.\nБаъзи жоҳил тоифалар даъво қилгани каби У зот янги дин ёки янги ақида олиб келмаганлар. Балки турли фирқалар томонидан Аҳли сунна вал жамоа ақидасини бузиб талқин қилиш бошланганда Имом Мотуридий раҳматуллоҳи алайҳ томонидан Пайғамбаримиз ва саҳобаи киромлар тутган йўл қайси эканини шарҳлаганлар. Бу ишда Имом Абу Ҳанифа раҳматуллоҳи алайҳнинг қолдирган илмлари ва ижтиҳодларидан кўп фойдаланганлар. Сабаби, Имом Мотуридий раҳматуллоҳи алайҳ устозларининг устози орқали Имом Абу Ҳанифанинг шогирдлари Имом Абу Юсуф ва Имом Муҳаммадга етиб борадилар. Яъни, икки устоз воситасида Имом Абу Юсуф ва Имом Муҳаммад силсиласига боғланади.\nЎзгаларни адашган дейишдан, айниқса, мужтаҳид, ислом уммати эътироф этган имомларни хатокор деб айтишдан сақланиш, балки ҳар бир киши ўзини адашиб кетмаслигини Аллоҳ таолодан сўраши зарур.\nИмом Мотуридий раҳимаҳуллоҳнинг ўндан ортиқ асарлари соф исломий таълимотга даъват қилганлиги билан жуда аҳамиятлидир, хусусан, улардан иккитаси муҳим. Улардан биринчиси Қуръон тафсирига оид бўлиб, “Таъвилот ал-Қуръон” деб аталади. Яна у “Таъвилоту аҳли ас-сунна” (“Суннат аҳлининг изоҳлари”) номи билан 12 (ўн икки) жилдлик қилиб нашр қилинган. Унинг аҳли суннат ва жамоат ақоидининг асосини ташкил қилувчи асари “Китоб ат-тавҳид” (“Аллоҳнинг ягоналигини исботлаш китоби”) деб номланган. Мазкур “Китоб ат-тавҳид” асари йирик ҳажмли, ўзида аҳли суннат ва жамоат ақоидининг мураккаб масалаларини муфассал равишда қамраб олган. Имом Мотуридий раҳматуллоҳи алайҳ ҳам ўзларининг “Китоб ат-тавҳид” асарларининг таснифига киришар экан, Аллоҳ субҳанаҳу ва таолодан ушбу рисола орқали ўзларини адашиш, залолатга дучор келиш, хатога йўл қўйишидан асрашини илтижо қилиб сўраганларига гувоҳ бўламиз.\nМинг йиллардан бери мусулмонлар маҳкам тутган мана шундай йўналишларда барчамиз собит туриб, фарзандларимиз ва ёш авлодга ушбу тушунчаларни сингдиришимиз айни муддаодир. Ёшларимиз ўз эътиқоди ва мазҳабини яхши билса, ҳар хил оқим аъзолари уларни чалғита олмайди ва тўғри йўлда бардавом бўлади, иншааллоҳ.\nСамарқанд Ақида мактаби мураббийси.\nТеглар: Имом Мотуридий\nИлм-фан ва таълимга бағишланган ҳаёт\nноқонуний қурилишлар Ўқитувчилар сув қувури прокуратура Паст Дарғом Каттақўрғон Ёш китобхон ЙТҲ депутатлар кўчмас мулк такси Самарқанд шаҳри


Тошкентда 5-6 июнь куни Халқаро озиқ-овқат конференцияси ўтказилади\n06 март 2021, Тошкент вақти: 10:31\nЎзбекистон пойтахтида бугун Халқаро озиқ-овқат конференцияси иш бошлади. Анжуманда Ўзбекистон озиқ-овқат дастурини амалга тадбиқ қилиш жараёнида муҳим заҳираларни эътиборга олиш масаласи муҳокама қилиниши кутилмоқда.\nАнжуманда Европа, Америка, Яқин Шарқ, Африка ва МДҲнинг 40 давлатидан 200 мутахасис иштирок этмоқда.\nБундан ташқари БМТнинг Озиқ-овқат ташкилоти, Жаҳон банки делегациялари ҳам мазкур тадбирда қатнашади.\nБМТнинг Озиқ-овқат ташкилоти делегациясига ташкилот Бош директори Жозе Грациану да Силва етакчилик қилади.


«Масофавий электрон декларациялаш» божхона постлари ташкил этилади – Газета.uz\nLotinchada 13 сентябрь 2021, 12:35 Жамият\nПрезидент Шавкат Мирзиёев 10 сентябрь куни «Божхона тартиб-таомилларини соддалаштириш ва давлат божхона хизмати органлари ташкилий тузилмасини янада такомиллаштириш тўғрисида"ги фармонни қабул қилинди, дея хабар бермоқда Адлия вазирлиги матбуот хизмати.\nҲужжат билан тоифадан ташқари мақомга эга бўлган «Масофавий электрон декларациялаш» божхона постлари 2021 йил 1 октябрдан босқичма-босқич Тошкент, Сирдарё, Қашқадарё ва Хоразм вилоятларида ва 2022 йил 1 апрелдан бошқа ҳудудий бошқармаларда ташкил этилиши кўзда тутилган.\n2021 йил 1 октябрдан «Масофавий электрон декларациялаш» постлари ташқи иқтисодий фаолият (ТИФ) иштирокчиларининг электрон божхона юк декларацияларини масофавий расмийлаштиради.\nҲужжатга асосан қуйидаги божхона постлари тугатилади:\nШуниингдек, 2021 йил 1 декабрдан «Масофавий электрон декларациялаш» Давлат чегараси орқали автомобиль ўтказиш пунктларида:\nветеринария ва фитосанитария органларининг ҳужжатларини «Ягона дарча» божхона ахборот тизими орқали текширади;\n2022 йил 1 январдан ортиқча тўланган ёки ундирилган божхона тўловлари ТИФ иштирокчисига 3 иш куни давомида қайтарилади. Шу билан бирга божхона тўловларини кечиктириб ёки бўлиб-бўлиб тўлашнинг энг кам муддати 14 кун этиб белгиланади ва ушбу муддатда фоизлар ундирилмайди.\nФармонга мувофиқ Давлат божхона қўмитаси тизимида Марказий божхона лабораторияси ташкил этилади. Лаборатория Жаҳон божхона ташкилотининг «Минтақавий божхона лабораторияси» мақомини олиш чоралари кўрилади.


Илм-фан равнақи йўлида / ADOLAT ижтимоий-сиесий газетаси\nРеспубликамизда кейинги йилларда илм-фан соҳасини ривожлантиришга, илмий технологик янгиликларни яратишга, инновацион ғояларни ҳаётга татбиқ этишга изчиллик билан ёндашилмоқда. Бу бежиз эмас. Зеро, бугунги кунда барча жабҳаларда тараққиёт илм-фан, технологик янгиликлар ва инновацион ғоялар асосида юзага келаётганини ҳаётнинг ўзи исботлаб бермоқда.\nШунинг учун, энг аввало, мамлакатимизда Фанлар академияси фаолияти такомиллаштирилди. Академия таркиби янги академиклар ҳисобига тўлдирилди. Жойларда унинг янги бўлимлари, илмий-тадқиқот институтлари, илмий марказлар ташкил этилди. Етук мутахассислар тайёрлаб берадиган янги олий ўқув юртлари ишга туширилди. Хорижий мамлакатларнинг нуфузли олий ўқув юртларининг филиаллари иш бошлади. Касб-ҳунар ўқув масканларида таълим тизими такомиллаштирилди. Қолаверса, Фанлар академияси, унинг бўлимлари, илмий-тадқиқот институтлари, олий ўқув юртларининг моддий-техник базаси яхшиланди. Уларнинг аксарияти учун янги бинолар, иншоотлар қурилди, илмий лабораториялар барпо этилди. Бу лабораториялар турли зарур жиҳозлар билан таъминланди. Бошқача айтганда, илм-фан соҳасини, олий таълим тизимини янада ривожлантириш учун барча имкониятлар, қулайликлар яратилди.\nЛекин бу жараёнда ҳал қилиниши зарур бўлган яна бир жиддий масала — республика олий таълим ва илмий-тадқиқот муассасалари ходимларининг меҳнатига ҳақ тўлаш тизимини такомиллаштиришни қайтадан кўриб чиқиш талаб этиларди. Бунинг сабаби бор эди. Негаки, мамлакатимизда олий таълим ва илмий-тадқиқот муассасаларидаги илмий ва илмий-педагогик кадрларни тарбиялаб етиштириш салоҳияти бугунги кун талабларидан орқада қолган эди. Ёшлар орасида ҳам, илмий даражага эга бўлган олий малакали илмий ва илмий-педагогик кадрлар орасида ҳам илмий даражаларини оширишга интилиш сусайган эди. Бунинг асосида эса олимларнинг, профессор-ўқитувчиларнинг, илмий ходимларнинг ойлик иш ҳақларининг озлиги ва моддий манфаатдорлигининг камлиги каби масалалар ётарди. Моддий манфаатдорликнинг камлиги эса илмий ишларни тўла ва мукаммал равишда олиб боришга имкон бермасди. Шу билан бирга илмий-тадқиқот ва олий таълим даргоҳларида илмий унвонга эга ходимлар билан илмий унвонга эга бўлмаган ходимларга тўланадиган меҳнат ҳақининг фарқи 50 фоиздан ошмас эди. Масалан, илмий даргоҳда профессор-ўқитувчи 1,5 миллион сўм ойлик олса, стажёр 1 миллион сўм маошни қўлга киритарди. Бу эса моддий манфаатдорлик камлиги сабабли олимлар орасида ҳам, стажёрлар ўртасида ҳам илмий ишларни амалга оширишга рағбатни камайтирарди. Чунки профессор ойлиги камлиги сабабли илмий янгилик яратишга интилмаса, стажёр ойлиги унвонли олимдан кам бўлмаганлиги учун илмий янгилик яратишга қизиқмасди. Айни пайтда, бу жараён илмий ишларнинг савиясига ҳам жиддий таъсир кўрсатарди.\nАна шундай муаммоларни бартараф этиш, яъни илмий фаолиятни рағбатлантириш, олий таълим муассасалари профессор-ўқитувчилари ва илмий ходимларининг моддий манфаатдорлигини тубдан ошириш, айни пайтда, лавозимлар, илмий унвон ва даражалар ўртасидаги табақалашувни такомиллаштириш мақсадида мамлакатимиз Президенти шу йилнинг 5 апрелида “Республика олий таълим ва илмий-тадқиқот муассасалари ходимларининг меҳнатига ҳақ тўлаш тизимини такомиллаштириш чора-тадбирлари тўғрисида”ги қарорини қабул қилди. Бу қарор ниҳоятда одиллик билан оқилона тарзда ишлаб чиқилган ҳужжат бўлди.\nҚарорда иккита масалага алоҳида эътибор қаратилган. Биринчи масала асосида олий таълим муассасалари раҳбар ходимлари, профессор-ўқитувчилари, илмий-тадқиқот муассасаларининг фундаментал, амалий тадқиқотлар илмий техник дастурларини амалга ошириш ва инновация ишларида иштирок этаётган илмий ходимларнинг иш ҳақларини ўртача 25 фоизга ошириш масаласи кўзда тутилган. Расмий маълумотларга кўра, шу йилнинг 1 сентябридан бошлаб мамлакатимиздаги 81 та олий таълим муассасалари профессор-ўқитувчилари ва 136 та илмий-тадқиқот институтлари илмий ходимларининг базавий лавозим маошларининг ошиши белгиланган. Яъни таълим муассасаларининг 28100 та вакиллари, 8 мингта илмий тадқиқотчи ходимлар, 1900 та докторантлар, жами 38 мингдан ортиқ илм соҳасида фаолият юритаётганларнинг иш ҳақлари ошириладиган бўлди.\nҚарор асосида олий таълим муассасаларидаги фан доктори бўлган профессорлар меҳнат ҳақи амалдаги 2,5 миллион сўм ўрнига 3,46 миллион сўмга етиши режалаштирилди. Илмий-тадқиқот муассасаларида фан доктори ёки профессор унвонига эга бош илмий ходимнинг меҳнат ҳақи 2,25 миллион сўм ўрнига 3,11 миллион сўм қилиб белгиланди. Бу, табиийки, олий таълим мутахассисларининг ҳам, тадқиқотчи олимларнинг ҳам илмий изланишларини кучайтиришга амалий ёрдам беради.\nҚарорда кўзда тутилган иккинчи масала базавий лавозим маошларини табақалаштирилган ҳолда ошириб бориш билан боғлиқдир. Бунда табақалаштирилган базавий лавозим маошлари оширилиши олим ёки тадқиқотчи олимнинг эгаллаб турган лавозимидан, илмий унвон ёки даражаси борлигидан келиб чиқиб белгиланади. Бунда стажёр билан профессор ўртасидаги базавий лавозим маошлари миқдори аввалги 50 фоиз ўрнига 100 фоизга, яъни икки бараварига оширилди. Ана шунда олий таълим тизимидаги стажёрнинг иш ҳақи 1,73 миллион сўмни, илмий-тадқиқот муассасасидаги стажёр-тадқиқотчининг маоши 1,55 миллион сўмни ташкил этади.\nБулардан ташқари, қарорда олий таълимдан кейин ўқишни давом эттираётган тадқиқотчиларга ойлик иш ҳақи илмий унвони ёки даражаси бўлмаган кичик илмий ходимнинг базавий лавозим маош миқдорига тенг қилиб 1,76 миллион сўм, базавий докторантурада илмий тадқиқотларини давом эттираётганларга фан номзоди илмий даражаси ёки унвони бўлган етакчи илмий ходимнинг базавий лавозим маоши миқдорига тенг бўлган 2,2 миллион сўмлик стипендия тўлаш алоҳида кўрсатиб ўтилган. Умуман олганда, мамлакатимизда бу ишларнинг тўла амалга ошиши учун 73,8 миллиард сўм ажратилган.\nУшбу қарор республикамизнинг олий таълим ва илмий-тадқиқот муассасаларининг илмий салоҳиятини мустаҳкамлаш орқали таълим сифатини ва илмий фаолиятини ошириш, академик илм-фанни янада ривожлантириш, илмий тадқиқотлар самарадорлигини ва натижадорлигини кучайтириш, профессор-ўқитувчилар ва тадқиқотчи олимларнинг ўз билимларини юксалтириб илмий янгиликларини яратиш, истеъдодли ёш олимлар, талабаларни илмий ишлар билан шуғулланишга жалб этиш борасида амалий ёрдам беради. Бошқача айтганда, юртимизда илм-фанни ривожлантиришда яна бир мустаҳкам замин яратилди.


ШУКРОНАЛИК » Na-Mashinah.ru\nBosh sahifa » Hikoyalar » ШУКРОНАЛИК\nБир киши уйида ун қолмаганлиги сабаб буғдойни эшагига ортиб, тегирмон тарафга қараб йўл олибди. Етиб боргач, буғдойни тушириб олиши билан эшаги қочиб кетибди. Буғдойини тегирмончига топшириб, эшагини қидиришга чоғланибди. Эшагини ортидан қидириб бориб топа олмабди. Бу орада жума намози яқинлашганини кўриб: “Сен қаерга борсанг боравер, мен жума номозига бораман” деб, масжидга қараб йўл олибди.\nУйига яқинлашгач, эшакнинг овози эшитилибди, ҳайрон бўлиб хотинидан сўраса, эшакнинг ўзи уйга қайтиб келган экан.\nBIRINCHI BIZDA"ШУКРОНАЛИК"KEYIN BOSHQALARDA


Талабалар замонавий тенденцияларни таҳлил қилди – Yoshlar ovozi\n22.05.2018 Yoshlar ovozi\t0 Comments\nТошкент шаҳридаги Инҳа университети талабалари илк бор “Google I/O 2018 Extended” конференциясида иштирок этди. Ҳар йили АҚШнинг Сан-Франциско шаҳрида ўтказиладиган анъанавий анжуман доирасида вакилларимиз масофадан туриб “Google” компаниясининг сўнгги дастурий ишланмалари ҳамда жаҳондаги ахборот технологиялари ривожига доир замонавий тенденциялар билан танишди.\n“Google I/O” конференциясининг дастлабки босқичи юртимизда жорий йилнинг февраль ойида ташкил этилганди. Унда турли олий ўқув юртларидан 200 нафардан зиёд талаба, шунингдек, ишлаб чиқарувчи ва дастурчилар қатнашди.\nКенгайтирилган тартибда ўтказилган Сан-Францискодаги тақдимот жараёнида иштирокчилар “Google” компаниясининг янги ечимлари ҳамда “Google Photos”, “Google Assistant”, “Google News”, “Android P”, “Google Lens” каби маҳсулотлари билан танишди.\nКейинги жараён Инҳа университетининг ўзида давом этди. Тадбирда юртимиз IT-компаниялари вакиллари соҳадаги ёш мутахассислар билан билим ва тажрибасини ўртоқлашди. Амалий сессияларда талабалар жамоаларга бўлиниб, инновацион ёндашувлар асосида мобиль иловалар яратишни ўрганди.\n← 55 кишига кредит берилади\nЕр эгаси инновацион фикрлаши шарт! →